Gempa Bumi: Denti, Frankie sertai misi SAR mangsa di Turkiye

SEPANG: Dua ekor anjing pengesan (K9) Jabatan Bomba dan Penyelamat Malaysia (JPBM), Denti dan Frankie, menjadi sandaran misi mencari dan menyelamat (SAR) mangsa gempa bumi di selatan Turkiye.

Selain Denti dan Frankie, penghantaran pasukan penyelamat kedua dari Malaysia turut disertai 20 anggota Pasukan Mencari dan Menyelamat Khas Malaysia (SMART), 30 anggota Jabatan Bomba dan Penyelamat Malaysia (JBPM) dan 20 pegawai Angkatan Pertahanan Awam (APM).

“Tujuan kita bawa anjing pengesan ini adalah untuk memaksimumkan tugasan apabila berada di sana nanti (kerana) peranan anjing pengesan ini sangat membantu dalam usaha mengesan lokasi di mana mangsa berada.

“K9 ini adalah antara pasukan atau unit yang termasuk dalam misi mencari dan menyelamat SMART, jadi mereka ini memang bersedia untuk di atur gerak ke mana-mana (lokasi di) luar negara,” kata Ketua Komander Pasukan Khas Operasi, Taktikal dan Penyelamat Malaysia (STORM) JBPM Ismail Abd Ghani kepada media semasa pelepasan misi SAR di Lapangan Terbang Antarabangsa Kuala Lumpur di sini, malam tadi.

Beliau berkata, kedua-dua anjing dipilih menyertai misi itu kerana memiliki kepakaran mencari mangsa hidup dan mayat.

Ditanya sama ada Denti dan Frankie mampu bertahan dalam penerbangan ke Istanbul yang dijangka mengambil masa 11 jam, Ismail berkata perkara itu tidak menjadi masalah.

“Anjing ini antara penilaian semasa perolehan dulu adalah ia boleh dibawa melalui penerbangan udara, jadi tidak ada masalah untuk penerbangan yang lama kerana kita dah uji sebelum ini,” katanya.

Beliau berkata Denti dan Frankie sebelum ini pernah terlibat dalam operasi SAR tragedi tanah runtuh di tapak perkhemahan Father’s Organic Farm, Batang Kali pada 16 Dis lepas.

Katanya Denti, anjing daripada baka Labrador, dan Frankie daripada baka English Springer Spaniel, masing-masing akan dikendali oleh pegawai bomba Tony Anak Albert Mani dan Y.Thibagaran.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali pula berkata kedua-dua anjing itu akan dibawa bersama untuk memastikan pasukan penyelamat Malaysia dapat melaksanakan operasi SAR dengan lebih berkesan.

Beliau juga berkata pihaknya dimaklumkan ketika melaksanakan misi SAR, pasukan pertama SMART yang sudah tiba di Gaziantep berdepan beberapa cabaran yang agak besar iaitu cuaca ekstrem di lokasi bencana, koordinasi logistik dan pengangkutan serta faktor keselamatan geopolitik.

“Namun begitu, semangat seluruh anggota yang terlibat tetap tinggi dan cabaran yang dihadapi dapat ditangani dengan kerjasama Disaster and Emergency Management Presidency (AFAD) Turkiye.

“Saya juga ingin menyeru rakyat Malaysia keseluruhannya agar dapat mendoakan keselamatan dan kesihatan pasukan SMART supaya mereka dapat melaksanakan tugas dengan sebaik mungkin,” katanya.

Isnin lepas, Malaysia menghantar pasukan SMART yang dianggota 70 anggota ke Turkiye bagi membantu misi SAR mangsa gempa bumi di selatan Turkiye sebagai tanda solidariti.

Dalam pada itu, tiga pengamal media iaitu dua petugas Pertubuhan Berita Nasional Malaysia (Bernama) iaitu Wartawan Meja Jenayah Mohd Firdaus Md Saisi dan Jurugambar Hairul Nizam Baharin serta Jurukamera Radio Televisyen Malaysia Mohd Adzam Jamaluddin turut menyertai pasukan penyelamat kali ini untuk membuat liputan di kawasan bencana.

Mohd Firdaus berkata meskipun ini kali pertama dihantar bertugas ke luar negara, beliau bertekad memberikan yang terbaik untuk rakyat Malaysia.

“Saya teruja kerana ini merupakan kali pertama diberi peluang membuat liputan bencana di luar negara dan keadaan di sana difahamkan masih lagi berisiko.

“Saya ditugaskan selama 10 hari bersama jurugambar dan kami akan memberikan liputan terbaik dan terkini mengenai keadaan di sana,” katanya.

Terdahulu, Perdana Menteri Datuk Seri Anwar Ibrahim dalam sidang media selepas mempengerusikan mesyuarat Kabinet hari ini berkata Malaysia akan turut menyalurkan sumbangan lebih AS$2 juta (lebih RM8.6 juta) kepada Turkiye dan Syria bagi membantu mangsa gempa bumi di kedua-dua negara.

Beliau berkata Kementerian Pertahanan juga sedang mempersiapkan pasukan doktor dan paramedik daripada Angkatan Tentera Malaysia untuk menggerakkan hospital medan di Turkiye.

Gempa bumi besar berukuran 7.8 pada skala Richter yang melanda selatan Turkiye dan barat laut Syria pada Isnin lepas telah meragut beribu-ribu nyawa.

Kesan gegaran gempa itu dilaporkan turut dirasai di Cyprus dan Lubnan.

Angka kematian akibat gempa bumi dahsyat di selatan Turkiye meningkat kepada sekurang-kurangnya 7,108 orang manakala jumlah mangsa yang cedera ialah 40,910 setakat ini.

Turkiye pada Selasa mengisytiharkan darurat selama tiga bulan di 10 wilayah iaitu Adana, Adıyaman, Diyarbakir, Gaziantep, Hatay, Kahramanmaras, Kilis, Malatya, Osmaniye dan Sanliurfa bagi memastikan misi SAR berjalan lancar. – Bernama

See author's posts


Sarawak rekod 9 kes positif Covid-19 baharu

KUCHING: Sarawak semalam merekodkan sembilan (9) lagi kes baharu positif
Covid-19, menjadikan jumlah bilangan kes di Sarawak sebanyak 273 kes sejak kes
positif pertama dilaporkan pada 13 Mac 2020.

Menteri Pelancongan, Kebudayaan dan Kesenian Datuk Abdul Karim Rahman
Hamzah berkata daripada sembilan kes tersebut, lapan kes dirawat di Hospital
Umum Sarawak dan satu kes dirawat di Hospital Bintulu.

“Pada hari ini, sebanyak 76 kes baharu Person Under Investigation
(PUI) dilaporkan menjadikan jumlah keseluruhan sebanyak 1,705 kes.

“Daripada jumlah itu, 1,358 kes adalah negatif dan 74 kes PUI masih
menunggu keputusan makmal,” jelasnya.

Beliau berkata demikian semasa sidang media Covid-19 Sarawak di Wisma Bapa
Malaysia, semalam.

Beliau menambah bagi kes PUI di Daerah Kuching semalam, sebanyak 56 kes PUI
telah disaring dimana 8 kes PUI telah disaring di Kompleks Belia dan Sukan dan
48 kes PUI telah disaring di Hospital Umum Sarawak.

“Untuk statistik Kes PUI baharu mengikut Daerah adalah Kuching, 56
kes, Samarahan (8), Serian (3),  Miri
(3), Bintulu (3), Bau (2) dan  Simunjan
(1),” katanya.

Karim berkata sehingga semalam, pematuhan Perintah Kawalan Pergerakkan
adalah sebanyak 96 peratus.

“Hari Ahad, pihak Polis telah menangkap 26 orang di Sarawak kerana
melanggar PKP.

“Kes tangkapan harian mengikut daerah sehingga 5 April 2020 adalah
Kuching, sebanyak lima kes tangkapan, Miri (5), Kota Samarahan (5), Padawan
(3), Bintulu (2), Meradong (2), Tatau (2),
Serian (1) dan  Bau (1),”
jelasnya.

Karim berkata sehingga semalam juga, seramai 4,131 petugas PDRM telah menjalankan Perintah Kawalan Pergerakan dan dibantu seramai 1,212 agensi bantuan seperti ATM (681), RELA (397), APM (63) dan Polis Sukarelawan (PVR) (71).

See author's posts


Dua lelaki miliki tiket loteri haram didenda

KUCHING: Padah memiliki tiket loteri haram, dua lelaki warga Indonesia masing-masing didenda RM1,000 atau dua minggu penjara oleh Mahkamah Majistret di sini hari ini.

Majistret Syarifah Fatimah Azura Wan Ali mensabitkan kesalahan terhadap tertuduh Detta Pasetta, 18, dari Sambas, dan Yanto, 32, dari Bengkayang atas pengakuan bersalah mereka sendiri atas pertuduhan mengikut Seksyen 9(1) Akta Rumah Judi Terbuka 1953.

Seksyen berkenaan memperuntukkan hukuman denda tidak melebihi RM5,000, atau penjara sehingga enam bulan, atau kedua-duanya, jika sabit kesalahan.

Detta dan Yanto ditemui bersama tiket loteri haram itu di sebuah pondok di Astana Lot, Petra Jaya sekitar 3.00 petang pada 13 Jun lepas.

Berdasarkan fakta kes, sepasukan polis melakukan serbuan dan memeriksa dua lelaki yang berada di premis itu.

Hasil pemeriksaan mendapati Detta dan Yanto terlibat dalam penjualan loteri haram.

Mereka ditahan untuk siasatan lanjut dan sebuah telefon bimbit serta sejumlah wang tunai telah dirampas.

Siasatan mendapati mereka membeli tiket loteri haram menggunakan telefon bimbit itu.

Pendakwaan kes itu dikendalikan Insp Mohd Adzmei Ahmad manakala Detta dan Yanto tidak diwakili peguam bela.

Oleh NICKELYSON LAKUN

See author's posts


CBRM bantu ibu tunggal mulakan perniagaan

SIK: Pelbagai inisiatif yang diperkenalkan kerajaan bagi membantu peniaga kecil antaranya Skim Pembiayaan Pemulihan Perniagaan Sektor Mikro TEKUN Nasional (CBRM) membawa sinar harapan kepada peniaga kecil yang terjejas berikutan penguatkuasaan Perintah Kawalan Pergerakan (PKP).

Antara yang menerima manfaat program itu ialah seorang ibu tunggal, Noor Hidayu Che Teh, 26, yang berniaga kuih di gerainya di tepi jalan di Kampung Banggol Kiat   di sini dan terkesan dengan PKP yang dilaksanakan kerajaan bagi memutuskan rantaian wabak Covid-9 di   negara ini.

Ibu kepada dua anak itu memutuskan memohon pembiayaan tersebut namun tidak menaruh harapan tinggi permohonannya akan diluluskan.

“Saya tidak menyangka permohonan saya diluluskan sebanyak RM10,000 tanpa dikenakan sebarang faedah dan saya telah menerima RM2,000 daripada keseluruhan jumlah pembiayaan itu pada 22 April lepas,” katanya ketika ditemui Bernama di sini, baru-baru ini.

CBRM adalah skim pembiayaan mikro bagi usahawan yang terjejas akibat wabak Covid-19 untuk membantu mereka memulihkan dan memulakan semula perniagaan sedia ada.

TEKUN Nasional bertindak sebagai pemudah cara untuk permohonan skim itu yang mempunyai peruntukan berjumlah RM200 juta.

Selain kuih-muih, Noor Hidayu yang sudah berniaga hampir empat tahun dan dibantu kakaknya Norashidah, 35, juga menjual keropok lekor goreng, nuget, rojak buah serta minuman dari jam 2 petang hingga 7 malam.

Sewaktu PKP dikuatkuasakan, Noor Hidayu berkata dia menjalankan perniagaan secara dalam talian namun kurang memberangsangkan kerana pergerakan yang terhad menyukarkannya menghantar pesanan.

Keadaan itu menyebabkan dia tidak mempunyai simpanan mencukupi untuk memulakan semula perniagaannya sebaik PKP dilonggarkan.

“Ketika PKP, kami tidak boleh bergerak jauh dari kawasan tempat tinggal, jadi saya tidak berani untuk terima tempahan daripada pelanggan jauh. Jadi, apabila dapat wang pembiayaan RM2,000 ini sangat meringankan beban saya untuk memulakan semula perniagaan di gerai saya,” katanya.

Katanya, dia bercadang memanfaatkan baki pembiayaan sebanyak RM8,000 yang masih belum diterima untuk menambah baik perniagaan selain membuka sebuah lagi gerai. – BERNAMA

See author's posts


24 maut, jutaan hilang tempat berteduh

KUAKATA: Sekurang-kurangnya 24 maut selepas Taufan Sitrang membadai Bangladesh yang turut mengakibatkan kira-kira sejuta penduduk dipindahkan dari kediaman mereka, menurut pegawai pada Selasa.

Siklon, setara dengan taufan di Atlantik atau taufan di Pasifik, merupakan ancaman biasa di rantau ini tetapi saintis berkata, perubahan iklim berkemungkinan menjadikannya lebih sengit dan kerap.

Sitrang melanda selatan Bangladesh lewat Isnin tetapi pihak berkuasa berjaya menyelamatkan kira-kira sejuta orang sebelum sistem cuaca raksasa itu melanda.

Kira-kira 10 juta orang terputus bekalan elektrik di daerah sepanjang pantai pada Selasa, manakala sekolah ditutup di sebahagian besar selatan negara itu.

Polis dan pegawai kerajaan berkata, sekurang-kurangnya 24 orang maut, kebanyakannya selepas mereka dihempap pokok tumbang, dengan dua orang maut di utara di Sungai Jamuna apabila bot mereka karam dalam cuaca buruk.

Seorang warga Myanmar yang bekerja di atas kapal juga meninggal dunia akibat terjatuh dari dek, kata seorang pegawai.

“Kami masih belum mendapat semua laporan mengenai kerosakan,” kata pegawai kerajaan Jebun Nahar kepada AFP.

Lapan orang hilang dari bot pengorekan yang karam semasa ribut lewat malam Isnin di Teluk Bengal, berhampiran taman perindustrian terbesar di negara itu di Mirsai, kata ketua jabatan bomba wilayah Abdullah Pasha.

“Angin kencang membalikkan kapal korek dan ia tenggelam serta-merta di Teluk Bengal,” katanya kepada AFP, sambil menambah penyelam sedang mencari mangsa yang terselamat.

Orang ramai yang dipindahkan dari kawasan rendah seperti pulau terpencil dan tebing sungai dipindahkan ke beribu-ribu pusat perlindungan siklon bertingkat, kata setiausaha Kementerian Pengurusan Bencana Kamrul Ahsan kepada AFP.

“Mereka bermalam di pusat perlindungan siklon. Dan pagi ini ramai yang pulang ke rumah masing-masing,” katanya.

Ahsan berkata, hampir 10,000 rumah sama ada musnah atau rosak dalam ribut dan kira-kira 1,000 ladang udang telah dihanyutkan dalam banjir.

Dalam beberapa kes polis terpaksa memujuk penduduk kampung yang enggan meninggalkan rumah mereka, kata pegawai.

Pokok-pokok tumbang sejauh ibu kota Dhaka, ratusan kilometer dari pusat ribut.

Hujan lebat melanda sebahagian besar negara, membanjiri bandar seperti Dhaka, Khulna dan Barisal yang mengambil 324 milimeter (13 inci) hujan pada Isnin.

Kira-kira 33,000 pelarian Rohingya dari Myanmar, dipindahkan secara kontroversi dari tanah besar ke pulau yang sering dilanda ribut di Teluk Benggala, diarah tinggal di dalam rumah tetapi tiada laporan mengenai kematian atau kerosakan, kata pegawai.

Taufan itu menumbangkan pokok dan membawa panik yang meluas ke pulau selatan Maheshkhali selepas bekalan elektrik dan telekomunikasi terputus.

Tahun lalu, lebih sejuta orang dipindahkan di sepanjang pantai timur India sebelum Taufan Yaas membadai kawasan itu dengan angin kencang sehingga 155 kilometer (96 batu) sejam, bersamaan dengan taufan Kategori 2.

Siklon Amphan, “siklon super” kedua yang direkodkan di Teluk Bengal, membunuh lebih 100 orang di Bangladesh dan India dan menjejaskan berjuta-juta orang apabila ia melanda pada 2020.

Dalam beberapa tahun kebelakangan ini, ramalan yang lebih baik dan perancangan pemindahan yang lebih berkesan telah secara mendadak mengurangkan jumlah kematian akibat ribut tersebut. Rekod paling teruk pada 1970, membunuh ratusan ribu orang. – AFP

See author's posts


Sebutir peluru dalam badan jadi kenangan

SEBUTIR peluru yang masih melekat di tulang rusuk kanannya hingga sekarang mewarnai kisah suka duka sepanjang berkhidmat sebagai seorang tentera.

Bagi bekas tentera yang berasal dari Kampung Sungai Ragei Mukah, Latip Mawi, perkara itu tetap menjadi kenangan buatnya sampai bila-bila.

“Sekarang ini masih ada satu lagi peluru yang masih melekat di tulang rusuk kanan saya. Dan sebelum itu saya sudah menjalani pembedahan sebanyak tiga kali. Pada tahun 2006, saya sekali lagi hendak menjalani pembedahan bagi mengeluarkan peluru ini di Hospital Umum Sibu namun tidak dibenarkan,”  katanya.

Kata Latip lagi, doktor menyarankannya untuk tidak meneruskan hasrat untuk pembedahan kali keempat atas sebab-sebab klinikal.

“Doktor tidak menyarankan saya untuk teruskan pembedahan kerana tidak dapat menjamin kesembuhan. Jika diteruskan mereka takut mungkin saya akan lumpuh seumur hidup. Jadi saya terpaksa membatalkan hasrat untuk pembedahan kali keempat pada tahun 2006 itu,” katanya.

Dia menyertai tentera pada tahun 1981 dan ditempatkan di Batalion ke 24 Rejimen Askar Melayu Diraja dari tahun 1981 hingga 1983 dan pada April tahun itu merupakan detik mencemaskan dalam kariernya.

“Pada 20 April 1983, saya menyertai operasi Jala Aman Satu. Kami berangkat dari Kuching menaiki kapal laut terus ke pangkalan Kem Tentera Laut KD Sri Rejang Sibu dan tiba di sana pada jam 5.00 petang. Dari sana kami dengan kapal yang sama ke Bintangor dan tiba pada jam 8.00 malam. Dari Bintangor kami menaiki trak 3 ton ke Kem Sungai Joh Kanowit dan bermalam di situ,” katanya.

Pada 22 April 1983 kira-kria jam 8.00 pagi mereka menaiki trak dan menuju ke Jambatan Sungai Assan Kanowit.

“Dari Jambatan Sungai Assan, kami turun berjalan kaki meredah hutan meniti tebing sungai Assan hingga ke hulu sungai lebih kurang jam 3.00 petang. Kami sampai di sebuah rumah panjang yang ketiga sepanjang Sungai Assan itu,” kata Latip.

Selepas itu, ujarnya, mereka membuat pengkalan bersebelahan dengan rumah panjang berkenaan dan mengadakan perintah berkurung di rumah panjang dari jam 5.00 petang hingga 7.00 pagi.

“Kami mendapat berita pada jam 9.30 malam seorang daripada anggota tentera terkorban dalam serangan malam tersebut. Seorang demi seorang anggota kami terkorban dan tercedera sepanjang operasi Jala Aman 1.  Kalau tak silap saya, 12 anggota terkorban dengan 11 lagi cedera,” katanya.

Rentetan daripada berita kematian beberapa anggota tentera sepanjang operasi itu, tibalah tarikh 29 April 1983 yang  tetap menjadi kenangannya sampai bila-bila kerana beliau terkena tembakan pada malam tersebut.

“Pada malam 29 April, saya mengambil alih tugas senteri dari jam 11.30 malam. Pada jam lebih kurang 12.20 tengah malam saya membuat pemeriksaan ke atas periuk api (claymore mine) yang kami pasang pada siang hari takut benda itu terbalik menghala ke pihak kami,” katanya.

Namun pada ketika itu, ujarnya lagi, tiba-tiba kedengaran bunyi tembakan yang sangat hampir dengan dia.

“Ternyata tembakan tersebut mengena diri saya. Saya tercedera di bahagian perut kanan dan ibu jari kaki kanan. Walaupun saya sudah cedera tetapi saya tetap masih boleh berjalan untuk mendapat bantuan rawatan dari anggota perubatan medan pada jam kira-kira 12.30 pagi,” katanya lagi.

Setelah mendapat rawatan selang 20 minit kemudian, katanya, badan dia menggigil kesejukan dan diikuti dengan berpeluh kepanasan kerana bias dari kesan tembakan sudah meresap keseluruh badan.

“Lalu ketua kompeni saya mengarahkan anggota perubatan memberi satu suntikan morphine untuk melegakan kesakitan yang saya alami. Pada masa itu juga pihak kami memohon bantuan helikopter untuk membawa saya keluar dari kawasan operasi ternyata tidak berhasil,” kata Latip.

Namun, katanya, pada jam 7.30 pagi (30 April) barulah sebuah helikopter tiba untuk membawa dia keluar dan terus dihantar ke hospital Lau King Howe Sibu untuk rawatan selanjutnya.

“Pada kira-kira jam 4.30 petang saya menjalani satu pembedahan untuk mengeluarkan peluru dan terus dirawat di sana sebelum dipindahkan ke Hospital Tentera di Kem Penerissen Kuching selama satu bulan. Pada 6 Jun saya keluar dari hospital tentera (RSAT) Kuching dan balik ke Kem Semenggo Kuching,” katanya lagi.

Dan pada 10 Jun 1983 diarahkan untuk menyertai Jala Aman 3 pula dan ditempatkan di Kem Tektikal Julau Kanowit.

“Walaupun bekas luka pembedahan masih sakit lagi, saya terpaksa patuhi arahan pihak atasan. Pada September 1983 kami diarah untuk balik ke Kem Semenggo Kuching kerana Batalion kami 24 RAMD akan berpindah ke Kelantan pada Disember 1983,” kata Latip.

Selepas menceritakan kesah dia terkena tembekan, Latip menyatakan pembedahan yang dia jalani selepas yang pertama di Hospital Lau King Howe Sibu, ialah di Hospital USM Kubang Krian Kelantan pada tahun 1986.

“Dan pada tahun 1996 saya menjalani pembedahan kali ketiga di Bahagian Perut untuk mengeluarkan serpihan peluru. Sekian kisah suka duka saya mulai dari tahun 1981 sehinggalah pihak komunis menyerah diri dan meletak senjata pada tahun 1989.  Dan saya menamatkan perkhidmatan selama 22 tahun dalam Angkatan Tentera pada 20 Februari 2003,” kata Latip dengan senyuman.

See author's posts


100 MAUT, HILANG kapal terbalik

CONGO: Lebih 100 individu dipercayai mati atau hilang selepas kapal yang dinaiki terbalik sebelum tenggelam di sungai Congo.

Berita itu dimaklumkan oleh pihak berkuasa Republik Demokratik Congo, hari ini.

Sebanyak 51 mayat sudah dijumpai semalam selepas kapal itu tenggelam malam Selasa lalu, manakala, 69 penumpang dipercayai masih hilang.

Jurucakap Gabenor wilayah Mongala, Nestor Magbado berkata, seramai 39 penumpang lain terselamat dalam nahas itu.

Katanya, jumlah penumpang yang hilang itu adalah berdasarkan anggaran kapasiti kapal tersebut.

Jelasnya, kapal itu sebenarnya adalah gabungan sembilan kayak kayu tradisional dikenali sebagai pirogues.

“Kemalangan itu mungkin berpunca akibat kesesakan yang teruk akibat cuaca buruk pada waktu malam.

“Punca kejadian belum jelas sehingga dilaporkan oleh pihak media semalam dan disahkan oleh pihak berkuasa hari ini,” katanya.

Proses mencari dan menyelamat masih diteruskan dengan harapan menemukan lebih ramai mangsa terselamat.

Pihak berkuasa mengisytiharkan tempoh tiga hari berkabung bermula Isnin depan.-AFP

See author's posts


Dua pesakit tinggalkan Hospital Hulu Terengganu

KUALA BERANG: Menerima rawatan selama 53 hari dan terpaksa mendapatkan rawatan di dua buah hospital di Terengganu dek penangan virus COVID-19 cukup meninggalkan kesan amat mendalam kepada seorang pesakit yang hanya mahu dikenali sebagai Hafiz.

Lebih-lebih lagi apabila melihat seorang demi seorang rakan rapat beliau yang turut dirawat di Hospital Hulu Terengganu (HHT) dibenarkan pulang minggu lalu selepas pulih daripada jangkitan wabak tersebut sekali gus menjadikan dirinya antara dua pesakit terakhir COVID-19 yang masih menerima rawatan di hospital itu.

Namun tiada apa yang lebih menggembirakan bagi pemuda berusia 25 tahun dan berasal dari Betong, Sarawak itu apabila dibenarkan pulang hari ini selepas sembuh daripada penyakit tersebut dan beliau menyifatkannya sebagai ‘kurniaan istimewa’ daripada Ilahi menjelang sambutan Aidilfitri dua minggu lagi.

“Sepanjang tempoh menerima rawatan di sini, saya sentiasa berhubung dengan keluarga di Betong, Sarawak melalui panggilan video dan mereka lega apabila dimaklumkan saya menerima layanan terbaik daripada petugas kesihatan di HHT serta Hospital Sultanah Nur Zahirah (HSNZ).

“Hubungan kami bagaikan sebuah keluarga, begitu juga hubungan dengan kawan-kawan (pesakit COVID-19 lain) juga sangat erat, cuma saya agak terkesan apabila beberapa kawan rapat dibenarkan keluar pada minggu lepas,” katanya ketika ditemui pemberita di HHT di sini semalam.

Hafiz, yang sudah tidak sabar mahu pulang ke Sarawak untuk berpuasa dan merayakan Aidilfitri tidak lama lagi, berharap orang ramai tidak mengambil mudah mengenai ancaman jangkitan COVID-19 dengan sentiasa mengamalkan saranan kebersihan daripada Kementerian Kesihatan Malaysia (KKM).

“Harapan saya agar wabak ini segera berakhir supaya kita semua dapat hidup seperti biasa secepat mungkin,” katanya.

Sementara itu, Pengarah Kesihatan Negeri Terengganu Dr Nor Azimi Yunus berkata Hafiz merupakan antara dua pesakit terakhir positif Covid -19 yang menerima rawatan di HHT.

“Beliau telah menghadiri ijtimak tabligh di Sri Petaling pada 24 Februari hingga 4 Mac lalu dan selepas itu datang ke Terengganu untuk melakukan kerja-kerja dakwah. Bagaimanapun, beliau dimasukkan ke HHT pada 17 Mac sebagai pesakit dalam siasatan (PUI) setelah mengalami batuk dan sakit tekak.

“Dua hari selepas itu, pesakit ini dimasukkan ke HSNZ setelah didapati positif Covid -19 dan telah dipindahkan semula ke HHT pada 5 April apabila keadaannya semakin stabil untuk meneruskan rawatan sebelum dibenarkan keluar semalam,” katanya.

HHT mula diwartakan sebagai hospital yang merawat kes berkaitan Covid -19 sepenuhnya di Terengganu pada 14 Mac dan sejak itu, semua pesakit lain dipindahkan ke HSNZ serta Hospital Setiu untuk menerima rawatan.— Bernama

See author's posts


MENANCAP KEFAHAMAN BERKARYA

Mohidin Haji Malek

SUATU hakikat yang dimaklumi dan difahami ramai adalah bahawa penghasilan atau penukangan mana-mana hasil seni menuntut sensitiviti nurani, kepekaan terhadap elemen keindahan, kreativiti, ketajaman kanta taakul serta daya fikir.  Setiap apa-apa juga karya cipta yang dihasilkan menterjemahkan sesuatu makna yang tersirat di sebalik setiap, sama ada garisan, lorekan, warna, diksi, lenggok, gerak mahupun bentuk yang diilhamkan.  Keindahan yang tertampil daripada sentuhan sensitiviti naluri yang halus, pada kebiasaannya, akan melahirkan sesuatu yang menjadi tarikan, sama ada pada mata pandang, mahupun mata taakul khalayak atau pencinta seni. Tarikan yang seterusnya mampu membangkitkan keterujaan serta goda pikat untuk sama ada memiliki sesuatu hasil karya seni, mahupun menempatkannya dalam album ingatan sampai bila-bila masa.

Demikianlah halnya dalam konteks penghasilan karya kreatif, sama ada cerpen mahupun puisi.  Namun, keindahan yang tertampil dalam sesebuah hasil karya dalam dunia penulisan tidak dapat dilihat melalui mata pandang semata-mata, akan tetapi melalui pembacaan, pencernaan, pemahaman, serta penaakulan. Keindahan yang tertampil dalam apa-apa juga bentuk penulisan, diterapkan lewat kepersisan bahasa yang digunakan, dan dalam konteks ini, kebijaksanaan dari aspek pemilihan kata-kata dan pembentukan frasa atau ayat yang mampu menimbulkan kesan yang tekal dalam nubari pembacanya.

Di samping hal sedemikian itu, unsur penerapan perasaan dalam karya turut menjadi elemen yang tidak kurang pentingnya bagi penitipan ‘roh’ sesebuah karya.  Hal ini sememangnya amat sukar dilakukan.  Untuk menyentuh jiwa khalayak pembaca sememangnya bukan mudah kerana setiap daripada kita memang berbeza dari segi tindak balas terhadap sesuatu situasi.

Selain daripada hal sedemikian itu, mesej yang hendak disampaikan serta falsafah yang ingin dilontarkan harus jelas dan perlu diberikan perhatian.  Tidak dinafikan bahawa terdapat perselisihan pandangan serta pendapat tentang ciri-ciri tertentu yang ‘dituntut’ dalam sesebuah karya.  Namun, aspek yang perlu diterima secara umum adalah hakikat bahawa setiap daripada manusia sukakan, atau dalam situasi-situasi tertentu, ‘memuja’ keindahan.  Apatah lagi seandainya keindahan tersebut amat bertaut rapat dengan sama ada pengalaman atau prinsip hidup insan berkenaan.  Lantaran hal sedemikian itu, untuk menghadirkan keterujaan khalayak agar terdorong menatap dan mengagumi apa-apa juga hasil karya seni, elemen keindahan dituntut untuk dititip dalam bentuk dan sisi yang berbeza, mengikut jenis atau genre karya berkenaan.

‘Keterpikatan’ terhadap sesuatu karya seni, lazimnya akan menimbulkan ‘apresiasi’ terhadap karya seni berkenaan. Apresiasi yang dalam situasi tertentu, membuka ruang untuk ‘membicarakan’ sisi-sisi atau komponen-komponen keindahan yang tersirat dalam karya berkenaan.  Pun tidak kurang juga polemik yang menghadirkan ‘debat’ atau ‘pencarian’ yang berterusan tentang apa-apa yang ingin disiratkan oleh pengkaryanya.  Hal sedemikianlah yang ‘menghangatkan’ dan ‘memeriahkan’ arena seni berkarya.  Iklim sedemikian ini terlakar, bukan sahaja dalam arena pengkaryaan pada peringkat wilayah atau negara, malah pada peringkat antarabangsa sekalipun.  Apresiasi yang sedemikianlah yang membibitkan usaha memberi ‘penganugerahan’ sebagai perakuan, pengikitrafan terhadap mutu sesebuah karya, di samping penghargaan kepada pengkaryanya.  Dan malah, dalam usaha untuk menampilkan banyak karya yang bermutu, kegiatan seperti sayembara dianjurkan oleh pelbagai pihak. Hal-hal yang diperkatakan di atas berupa antara testimoni bahawa sesebuah hasil karya seni yang tinggi mutunya, mendapat perhatian dan pengiktirafan.

Dalam konteks bidang penulisan kreatif, proses atau tatacara ‘pewasitan’ sesebuah karya berbeza, mengikut genre.  Pun turut berbeza mengikut sisi pandang para ‘wasit’ yang menilai karya-karya berkenaan berdasarkan ‘pegangan’ serta ‘keyakinan’ masing-masing terhadap aliran pemikiran lewat pendedahan terhadap teori-teori tertentu.  Hal sedemikian itu bukanlah suatu bentuk ‘kesalahan’ atau ‘penyimpangan’.  Perbezaan dalam penerapan teori-teori yang diyakini inilah yang meluaskan lagi sisi pandang, di samping merancakkan arena ‘pembicaraan’ terhadap sesuatu karya. Perkara yang secara tidak langsung, ‘mengangkat’ atau ‘mempopularkan’ karya berkenaan.

Andai ditaakuli apa-apa yang diperkatakan di atas, mungkin sedikit sebanyak ‘menghadirkan’ rasa was-was bagi pendatang baharu dalam dunia kepenulisan untuk berkarya. Pun bagi sesetengah pengkarya mapan, tidak dapat dinafikan bahawa terdapat segelintir yang berasa ‘kurang senang’ sekiranya karya mereka dibedah oleh kalangan ‘forensik sastera’.  Namun, perlu diingatkan bahawa dalam dunia kepenulisan, apa-apa yang diperkatakan tentang karya yang dihasilkan berupa suatu proses ‘penerokaan’ keupayaan daya fikir diri sendiri untuk berkarya di samping, ‘penemuan’ sisi-sisi tertentu yang perlu, sama ada dibaiki, dimurnikan mahupun dikuasai dengan lebih baik.  Pemahaman dan pengetahuan tentang tahap keupayaan diri dalam penghasilan sesebuah karya berupa proses pembentukan seseorang pengkarya menjadi lebih matang, dan tidak mustahil, lebih berwibawa.

Berbicara secara khusus tentang penulisan sajak, salah satu bentuk puisi moden, sudah pastinya kata-kata Samuel Taylor Coleridge, iaitu “Poetry, the best words in the best order.” sering menjadi rujukan sebagai penjelasan terhadap genre ini.  Lantaran itu, aspek keindahan menjadi elemen yang harus tertitip dalam sesebuah sajak. Namun, keindahan kata-kata yang disusun atur dengan begitu baik tidak membawa apa-apa nilai terhadap sesebuah sajak seandainya kosong dari segi penitipan mesej, pemikiran, falsafah serta perasaan. Andai dikutip kata-kata Thomas Gray pula, iaitu “Poetry is thoughts that breathe, and words that burn.”, sesebuah sajak boleh dianalogikan sebagai ‘hidup’, apabila diumpamakan sebagai ‘pemikiran yang bernafas dan kata-kata yang membakar’.  Dalam konteks ini, apa-apa yang dihasilkan berupa suatu ‘gagasan’ yang tekal dan mampu membakar semangat khalayak pembaca. Lantaran hal yang sedemikian, tanggapan bahawa penghasilan sajak berupa dodoian sonata nostalgik yang teramat ringan timbangannya dalam kehidupan manusia, boleh disanggah.

Bertitik tolak daripada hal-hal sedemikian, penulis mengalih sisi pandang kepada tiga buah sajak yang disiarkan dalam ruangan ini minggu lalu, iaitu “Harapan Buat Betanak” nukilan Intan Zubaidah, “Cerita Sebuah Cita” oleh Wan Mahala Wan Ini dan “Gerbera” karya Min Rahim. Sajak “Harapan Buat Betanak” secara ringkasnya memperkatakan tentang hasrat anak kelahiran kampung yang walaupun tergolong dalam kategori tunanetra, ingin berusaha membimbing generasi seangkatannya menebarkan sayap untuk keluar meneroka dan menggali ilmu agar akhirnya mampu memberikan sumbangan yang bermakna terhadap pembangunan dan kemajuan kampung halaman yang, walaupun tidak dinyatakan secara tidak langsung, masih ‘diselubungi’ kesuraman cahaya pembangunan.  Secara umumnya, sajak ini dinukilkan secara ‘tertib’.  Mesej yang disampaikan jelas dan pemikiran dan falsafah yang disiratkan amat relevan, jika mampu dihayati. Pun demikian, masih ada ruang untuk melakukan pemurnian dari aspek pemilihan diksi serta pengolahan frasa-frasa yang tuntas, ringkas dan bernas. Hal sedemikian terpapar dalam rangkap kedua sajak ini yang dinukilkan sebegini;

Betanak, ajari mereka

membicarakan ilmu dengan ingin

menggenggam berani agar pasti

melawan celaan menjadi cita-cita

membuktikan bahawa kemampuan itu nyata.

Sekadar cadangan, baris kedua dan ketiga dalam rangkap ini boleh diubah menjadi “bicara ilmu membuak ingin, genggam berani yakin pasti”. Dalam penulisan sajak, pengguguran imbuhan, pada situasi tertentu, mampu memberikan kesan yang lebih ‘kuat’ dengan syarat, tidak ‘tergelincir’ dari segi pemaknaannya. Apa-apapun, usaha Intan Zubaidah menampilkan sebuah sajak yang menitip mesej yang, andai diselami secara mendalam serta mengambil kira aspek kekurangan keupayaan dari segi deria penglihatan, yang mampu mengocak daya pemikiran serta emosi khalayak pembaca.

Sajak “Cerita Sebuah Cita” yang ditampilkan oleh Wan Mahala, dari sisi tertentu, selari dengan sajak Intan Zubaidah dalam konteks pelahiran keinginan ataupun cita-cita.  Namun demikian, Wan Mahala lebih umum ‘sasarannya’ sedangkan Intan Zubaidah mengkhusus kepada sebuah daerah atau perkampungan. Wan Mahala melahirkan hasrat yang terpendam dalam nubari untuk menitip kesedaran di jiwa ‘anak watan’ tentang kepentingan pengilmuan diri.  Daripada sajak yang dihasilkan, penulis ‘meneka’ bahawa Wan Mahala sama ada secara langsung atau tidak langsung terlibat dalam proses pendidikan, atau dengan kata lain, guru atau bakal guru. Hal ini bersandarkan terhadap aspek ‘kesungguhan’ yang dipaparkan oleh Wan Mahala untuk ‘mengilmukan’ anak watan.

Sajak “Cerita Sebuah Cita” ini mudah dan jelas mesej yang ingin disampaikan.  Pun demikian, dari segi ‘penukangannya’, terdapat ruang-ruang untuk melakukan penambahbaikan dalam aspek-aspek tertentu seperti pemilihan diksi, pembinaan frasa serta pengolahan jalan cerita. Jika tepat terkaan penulis bahawa profesion Wan Mahala ialah guru, hal sedemikian lebih memudahkan proses pemurnian dan pemantapan puisi yang dihasilkan. Banyak bahan rujukan yang mampu diperoleh untuk dijadikan sebagai panduan dalam penghasilan sesebuah sajak yang bermutu.

Sajak “Gerbera” karya Min Rahim menuntut sedikit sebanyak pengetahuan dalam bidang seni tanaman, khususnya bunga-bungaan. Perkataan “gerbera” itu sendiri, bagi sesetengah khalayak pembaca, menghadirkan kemusykilan dari segi maknanya.  Walaupun dibuat rujukan dalam Kamus Dewan, tidak akan ditemukan entri kata berkenaan. “Gerbera” yang tergolong dalam famili atau keluarga asteraceae, atau turut dikenali sebagai african daisy.  Lewat sajak ini Min menjadikan “gerbera” sebagai perlambangan sebuah persahabatan. Penuh keindahan seperti halnya penampilan “gerbera” yang berwarna-warni.  Namun demikian, seperti halnya dengan segala sesuatu yang ‘dihadirkan’ di muka bumi ini, tidak semuanya mampu bertahan ataupun kekal, dan dalam konteks sajak ini, perpisahan hadir atas tuntutan mengejar cita-cita atau impian.

Secara umum, sajak ini baik namun, seperti halnya dengan sajak-sajak yang dibicarakan sebelumnya, masih ada ruang untuk melakukan pemurnian dan penambahbaikan dari segi komponen yang serupa. Min, lewat sajak ini, turut menggunakan perkataan yang jarang-jarang digunakan lagi dalam konteks perhubungan seharian, misalnya patih, mukhlis, nirmala, butala, kirana, sangkala, dan semantung.  Hal sedemikian tidak menyalahi mana-mana hukum dan malah satu usaha yang baik untuk melestarikan penggunaan bahasa yang ‘diistilahkan’ sesetengah orang sebagai ‘klasik’, dengan ingatan agar ditampilkan secara terkawal dan menepati maknanya.

Secara keseluruhan, ketiga-tiga buah karya yang dinukilkan, pada asasnya memenuhi syarat penghasilan sesebuah sajak. Namun demikian, seperti yang dinyatakan, masih ada ruang untuk melakukan penambahbaikan bagi memantapkan lagi sajak-sajak berkenaan.  Pemahaman tentang ‘roh’ sajak dan tujuan menghasilkan sajak wajar dititipkan dalam nubari, agar apa-apa juga karya yang terhasil mampu menitip unsur ‘kesedaran’ dan ‘pemahaman’ pada pihak khalayak pembaca. Memang tidak mudah untuk menukilkan sesebuah sajak berdasarkan pengalaman, pemerhatian serta penaakulan terhadap perkembangan yang berlaku di persekitaran kita. Hal sedemikian dijelaskan oleh Vncent Van Gogh, bahawa, “Poetry surrounds us everywhere, but putting it on paper, alas, not so easy as looking it”.  Sajak bersifat falsafat atau philosophical dan merentas ranah yang amat luas, ibarat tamsilan Aristotle, “Poetry is finer and more philosophical than history; for poetry expresses the universal, and history only the paricular”.  Lantaran itu bentuk yang dianalogikan beliau sebagai ‘kejamakan’ sifat sajak itulah yang menghadirkan cabaran yang perlu disantuni dengan penuh berhati-hati.  Namun demikian, bagi pendatang baharu dalam genre ini, usah dibebankan diri anda dengan pelbagai teori yang dikemukakan.  Berkaryalah.

Kepada ketiga-tiga pengkarya, iaitu Intan Zubaidah, Wan Mahala dan Min Rahim, tahniah dan syabas atas penghasilan sajak yang tersiar minggu lalu. Fahamilah tujuan berkarya.  Salam sastera dan semoga anda semua berjaya lahir sebagai pengkarya yang prolifik dan berwibawa pada masa hadapan.

See author's posts


16 penghuni berjaya selamatkan diri, rumah dua tingkat musnah

SIBU: Seramai 16 penghuni sempat menyelamatkan diri pada kebakaran membabitkan satu blok rumah berkembar dua tingkat di Jalan Yun Chai Lok, Sungai Bidut, hari ini.

Ketua Balai Bomba dan Penyelamat (BBP) Sungai Merah, Abdul Mutalib Jaafar berkata, pihaknya menerima panggilan kecemasan berhubung kejadian itu pada 8.18 pagi.

Katanya, sepasukan anggota dari Balai Bomba dan Penyelamat (BBP) Sungai Merah bersama pasukan bantuan dari BBP Sentral Sibu dikejarkan ke lokasi kejadian.

“Komander operasi melaporkan kebakaran melibatkan satu blok rumah kediaman berkembar dua tingkat berstruktur kekal. Rumah pertama terbakar dalam anggaran 90 peratus dan rumah kedua dalam 60 peratus,” katanya dalam satu kenyataan sebentar tadi.

Katanya, Pasukan Keluaran Operasi (PKO) bertindak membuat pemadaman menggunakan tiga aliran 400 kaki lima nozel sumber air dari pili bomba dan air terbuka bagi menghalang api daripada merebak.

“Tindakan mendirikan tangga ke tingkat atas rumah turut dilakukan untuk membuat pemadaman di bahagian tingkat atas rumah.

“Operasi terkawal pada 9.36 pagi dan kerja-kerja ‘overhaul’ dijalankan di bahagian garaj kereta rumah pertama tempat penyimpanan longgokkan beg plastik,” katanya.

Abdul Mutalib berkata, kebakaran tiada melibatkan kemalangan jiwa, kesemua penghuni berjaya keluar rumah dan selamat.

“Terdapat sebuah kenderaan turut terbakar 100 peratus. Operasi tamat sepenuhnya pada 3.56 petang,” katanya.

Oleh AKUN GIMAN

Keterangan gambar

MUSNAH…..Satu blok rumah berkembar dua tingkat musnah dalam kebakaran di Jalan Yun Chai Lok, Sungai Bidut, pagi tadi.

See author's posts


Kompleks UNIFOR lambang penyerakup

KUCHING: Pengawa ngaga kompleks Unit For Other Religion (UNIFOR) mandangka Perintah Sarawak serius deka nentuka aspek pemanah kaul agama enggau penyerakup mensia mayuh.

Ku Datuk Dr Abdul Rahman Junaidi ti mega Penulung Menteri Hal Ehwal Islam enggau Dewan Bandaraya Kuching Utara, pengawa ngagai kompleks nya ngayanka pelasar Perintah Sarawak enda ninggalka sebarang raban bansa (inklusif) ke diau mendam ba nengeri tu.

“Bala tuai ba Sarawak ngembuan runding seruran meratika sereta nyaga semua raban bansa enggau agama.

“Bisi pengari rayat agama Islam merambu nganga gerija ba kandang sida iya empu lalu baka nya mega pengari rayat ukai Islam ke merambu ngaga masjid tauka surau sama bela ba kandang diri empu,” ku iya lebuh dirandau pengarang berita.

Nya ngayanka senentang penyelai ke bisi dipeda ba Sarawak ke alai rayat ari mayuh bengkah raban bansa seruran ulih nerima pangan diri.“Aku ngarapka kompleks nya digaga laban iya ulih ngasuh rayat Sarawak beserakup enda ngira bansa enggau agama,” ku iya.

Iya mega ngarapka bala tuai agama ba Sarawak ulih ngasuh kompleks nya nyadi platform endur berunding dikena negapka agi penyerakup rayat jemah ila.

Pengawa nganga Kompleks UNIFOR nya mega ari asil penemu enggau idea Kepala Menteri Datuk Patinggi Abang Johari Tun Openg.

Oleh Asyraf Halim

See author's posts


Pustaka Miri sumbang 100 set pelindung muka

MIRI :  Pustaka Negeri Sarawak, Miri telah menyerahkan 100 set alat pelindung muka yang telah dicetak menggunakan perisian 3D baru-baru ini kepada tenaga pengajar serta petugas barisan hadapan di Sekolah Menengah Kebangsaan (SMK) Dato Permaisuri di sini.

Penyerahan  alat  pelindung  muka  tersebut  telah  disampaikan  oleh wakil  Pustaka iaitu Mohd. Awis Abu Bakar serta Suzanna Abdullah kepada Pengetua  sekolah  tersebut Haslinda Jedi.

Pustaka menerusi  satu  kenyataan  berkata, pihaknya bersama-sama dengan agensi lain memainkan peranan dalam membantu memerangi situasi kekurangan peralatan pelindung diri bagi petugas-petugas yang berkhidmat terutama di barisan hadapan untuk kita.

“Pustaka sedia memberi bantuan dalam apa jua cara untuk membantu mereka melaksanakan tugasan serta perkhidmatan mereka dengan selamat dan terlindung.

“Matlamat utama projek ini adalah untuk terus membantu dalam membanteras pandemik ini sehingga tamat dan membantu dalam memastikan agar sektor-sektor perkhidmatan yang sewaktu dengannya akan terus menerima bekalan peralatan perlindungan peribadi (PPE) bagi membantu mereka menjalankan tugas dengan selamat,” katanya.

Katanya, cetakan alat pelindung muka 3D akan dilakukan secara berterusan oleh Pustaka bagi mereka yang memerlukan.

“Sekiranya ada yang memerlukan bantuan yang serupa, sila  berhubung terus dengan pihak kami di talian 085-422525,” katanya.

See author's posts


Rentas negeri tidak termasuk pengurangan SOP

KUALA LUMPUR: Kebenaran merentas negeri tidak termasuk dalam senarai pengurangan Prosedur Operasi Standard (SOP) Pelan Pemulihan Negara (PPN), kata Menteri Kanan Pertahanan Datuk Seri Hishammuddin Tun Hussein.

Hishammuddin berkata, keputusan berkaitan kebenaran merentas negeri perlu diteliti oleh Jawatankuasa Khas Pengurusan Pandemik yang dipengerusikan Perdana Menteri Datuk Seri Ismail Sabri Yaakob.

“Rentas negeri ada kaitan dengan fasa-fasa dalam Pelan Pemulihan Negara (PPN) negeri-negeri yang berkenaan.

“Tapi syor datang daripada menteri bertanggungawab untuk sektor tertentu dan kemudian dipertimbangkan di pelbagai peringkat termasuk Jawatankuasa Teknikal Pengurusan Pandemik, serta dalam Mesyuarat Menteri Kuartet Covid-19,” katanya.

Hishammuddin berkata demikian dalam sidang media selepas meninjau Program Vaksinasi ‘Back To School’ di Sekolah Menengah Kebangsaan (SMK) Desa Tun Hussein Onn di sini semalam. Turut hadir Menteri Kanan Pendidikan Datuk Radzi Jidin.

Pada 14 September, Hishammuddin mengumumkan kerajaan kini di peringkat akhir untuk mengurangkan SOP PPN hanya kepada 10 SOP berbanding 181 sekarang, bagi memudahkan orang ramai untuk memahaminya.

Dalam pada itu, Hishammuddin berkata Mesyuarat Kedua Menteri Kuartet Covid-19 yang melibatkan Menteri Komunikasi dan Multimedia Tan Sri Annuar Musa; Menteri Kesihatan Khairy Jamaluddin; Menteri Kewangan Tengku Datuk Seri Zafrul Tengku Abdul Aziz selain beliau sendiri, diadakan hari ini (21 September).

“Mesyuarat akan memberi fokus terhadap usaha mempermudahkan 181 SOP kepada 10 SOP, selain memberi tumpuan terhadap naratif menjelang fasa endemik yang bermula hujung Oktober ini,” katanya.

Katanya, mesyuarat hari ini juga telah menjemput Menteri Pelancongan Datuk Seri Nancy Shukri, bagi memberi taklimat mengenai status terkini projek perintis gelembung pelancongan Langkawi dan potensi gelembung pelancongan yang lain.

Menteri Belia dan Sukan Datuk Seri Ahmad Faizal Azumu juga akan hadir esok, bagi menerangkan tentang potensi kelonggaran-kelonggaran lain dalam sektor sukan.

Hishammuddin berkata, pada minggu hadapan Radzi pula dijadual memberi taklimat kepada Menteri Kuartet mengenai vaksinasi dalam kalangan pelajar, serta perkembangan terkini menjelang pembukaan sekolah secara berperingkat mulai 3 Oktober depan. – Bernama

See author's posts


Pembukaan pusat alternatif Tabung Darah HUS

KUCHING: Tabung Darah Hospital Umum Sarawak (HUS)
mengambil langkah inisiatif dengan membuka satu (1) Pusat Alternatif Derma
Darah HUS.

Langkah
inisiatif ini merupakan langkah bersiapsiaga untuk meningkatkan stok darah bagi
menjamin bekalan darah yang mencukupi sepanjang tempoh Perintah Kawalan
Pergerakan (PKP) berikutan penularan wabak Covid-19 di Malaysia sejak 18 Mac
yang lalu.

Pembukaan
pusat alternatif ini diambil kira atas beberapa faktor iaitu kawasan di luar
hospital untuk mengatasi kebimbangan penderma yang hadir, keluasan tapak derma
darah yang luas, tempat letak kereta yang banyak dan masih berada di pusat
bandaraya.

Pusat Alternatif
akan dibuka di Dewan Masyarakat Majlis Bandaraya Kuching Selatan (Hall A) Jalan
Padungan, Kuching bermula 24 Mac (Selasa) bermula jam 9.00 pagi hingga 4.00
petang setiap Isnin hingga Ahad.

Sejajar dengan
itu, Pusat Tabung Darah Hospital Umum Sarawak masih beroperasi seperti biasa,
Isnin hingga Jumaat pada jam 8.00 pagi hingga 4.30 petang termasuk waktu makan
tengah hari.

Pihak kami
turut mengambil langkah dengan melakukan saringan awal iaitu pemeriksaan suhu
dan pertanyaan berkenaan sejarah perjalanan dan kesihatan.

Aspek
kebersihan turut ditekankan dengan menyediakan hand sanitizer di kaunter
saringan.

Hanya bakal
penderma yang sihat sahaja dan tiada simpton seperti batuk, demam, selsema dan
kesukaran bernafas serta tiada sejarah perjalanan ke negara China, Korea,
Jepun, Itali dan Iran dalam tempoh 28 hari boleh hadir menderma di lokasi derma
darah.

Pihak kami
turut mengamalkan penjarakkan sosial (sosial distancing) sekurang-kurangnya 1
meter dari penderma-penderma lain dan membenarkan tidak lebih 30 orang masuk ke
dalam dewan pada satu-satu masa.

Kawasan
menunggu turut disediakan di luar dewan.

Sekiranya anda
ingin keluar menderma, pihak kami menasihatkan agar para penderma membawa buku
pendermaan dan kad pengenalan.

Anda hanya
dibenarkan membawa seorang sahaja peneman sekiranya tiada lesen memandu dan
digalakkan terus pulang selepas menderma darah.

See author's posts


Usahawan pelancongan Islam digesa tingkat kefahaman aspek halal

KUALA LUMPUR: Usahawan dalam segmen pelancongan Islam perlu meningkatkan kefahaman berkaitan aspek halal bagi membolehkan mereka mengenal pasti unique selling point (USP) pada produk pelancongan masing-masing.

Menteri Pelancongan, Seni dan Budaya, Datuk Seri Nancy Shukri berkata, ini seterusnya akan turut memberi jaminan bahawa produk yang diusahakan mereka tidak melanggar syariat Islam.

Selain itu, bagi menarik lebih ramai usahawan menceburi segmen pelancongan Islam, Nancy juga menggalakkan kerjasama antara Pusat Pelancongan Islam (ITC) dan Jabatan Standard Malaysia dalam membangunkan garisan panduan dan standard jelas berkaitan produk dan perkhidmatan pelancongan Islam.

“Ini agar usahawan baharu dan sedia ada dapat terus dibantu selain meningkatkan standard kualiti dalam pelancongan Islam dan produk-produk yang dihasilkan ini juga akan mampu bersaing dan menandingi kualiti produk pelancongan yang lain,” katanya dalam ucaptama pada Seminar Keusahawanan dan Kepimpinan Pelancongan Islam secara maya, semalam.

Nancy berkata, skop pelancongan Islam adalah luas merangkumi produk dan perkhidmatan berciri Islam, hospitaliti dan penginapan mesra Muslim namun penerokaannya masih lagi di peringkat awal, justeru  mendedahkan usahawan dengan peluang-peluang perniagaan baharu.

Beliau berkata, penerokaan perniagaan-perniagaan baharu penting, mengambil kira laporan Indeks Pelancongan Muslim Global (GMTI) 2021 yang menjangkakan pelancong Muslim akan mencecah 26 juta hujung tahun ini sekiranya sempadan negeri dan antarabangsa dibuka.

“Laporan sama turut menjangkakan pasaran pelancongan Muslim pada 2023 pulih hingga 80 peratus. Melihat kepada prestasi pelancongan Islam yang menyumbang kepada pertumbuhan ekonomi pasca Covid-19, secara tidak langsung menggambarkan peluang besar telah tersedia bagi usahawan perniagaan dan golongan muda yang ingin menceburi pasaran segmen pelancongan Islam,” katanya.

Nancy berkata, sebelum pandemik Covid-19 pada 2019, jumlah ketibaan pelancong Muslim ke Malaysia adalah seramai 5.3 juta orang dengan perbelanjaan pelancongan sebanyak RM16.72 bilion sekali gus membolehkan Malaysia dinobat sebagai negara terbaik bagi sektor Pelancongan Mesra Muslim sejak 2011 oleh DinarStandard dan CrescentRating.- Bernama

See author's posts


Vendor, kontraktor patuhi standard SEB

KUCHING: Vendor dan kontraktor di bawah Sarawak Energy Berhad (SEB) diminta untuk terus patuh dengan standard yang telah ditetapkan oleh SEB.

Menurut Ketua Menteri Sarawak, Datuk Patinggi Abang Johari Abang Openg, ini bagi memastikan kualiti servis dan bekalan yang disalurkan oleh vendor dan kontraktor berada pada tahap terbaik agar pembekalan tenaga elektrik dapat disalurkan dengan sempurna.

“Seperti yang kita semua tahu persepsi normal adalah SEB yang menjaga dan menguruskan bekalan tenaga elektrik di Sarawak, jadi jika vendor dan kontraktor tidak mencapai standard SEB, mereka akan menyalahkan SEB.

“Oleh yang demikian, pihak vendor dan kontraktor perlu ada tanggungjawab dan kredibiliti yang sama terhadap sektor tenaga,” jelasnya ketika berucap dalam majlis Anugerah Vendor 2020 Sarawak Energy di BCCK semalam.

Ketua Menteri juga menyarankan pihak vendor dan kontraktor untuk terus menaik taraf kualiti kerana melalui pencapaian dan rekod yang baik, SEB akan terus memberi kontrak kepada mereka.

“pihak vendor dan kontraktor perlu sesuaikan diri dengan teknologi baharu, mengawal kos tanpa mengabaikan kualiti, tingkatkan keselamatan ketika di lokasi operasi, memberi latihan kepada pekerja, dan juga mempunyai pejabat yang berkualiti.

“Kita mahu vendor dan kontraktor tempatan untuk terus turut serta dalam projek mega dan kita percaya dengan hasil kerja orang tempatan untuk terus bersaing dengan vendor dan kontraktor antarabangsa,” katanya lagi.

Pada masa yang sama beliau juga ingin mengucapkan tahniah kepada pihak vendor dan kontraktor yang Berjaya mengekalkan standard SEB dan berharap keadaan ini kekal.

“Bagi memastikan kita mempunyai pekerja tempatan yang berkualiti, pihak vendor dan kontraktor perlu bekerjasama dengan institusi pengajian tinggi seperti Kolej Antarabangsa Teknologi Lanjutan Sarawak (ICATS) yang baru-baru ini diberi status kolej universiti.

“Melalui ICATS, kita dapat melatih lebih ramai pekerja yang berkualiti di samping membuka peluang untuk mereka yang telah bekerja dalam skema vendor untuk terus meningkatkan kebolehan dan menawarkan kualiti terbaik untuk kita,” ujarnya.

Beliau turut menerangkan betapa pentingnya untuk menghasilkan tenaga kerja utama yang tepat untuk memacu kemajuan dalam sektor tenaga agar dapat bergerak dengan lebih pesat.

Oleh ASYRAF HALIM

See author's posts


Sarawak minta penuhi MA63 pada Anwar, bukan TPM

KUCHING: Gabungan Parti Sarawak (GPS) sudah meminta Perdana Menteri (PM) baharu, Datuk Seri Anwar Ibrahim supaya memenuhi tuntutan untuk mengembalikan hak Sarawak seperti termaktub dalam Perjanjian Malaysia 1963 (MA63) dan Laporan Jawatankuasa Antara Kerajaan (IGC).

Pengerusi GPS, Datuk Patinggi Tan Sri Abang Johari Tun Openg berkata  pihaknya tidak meminta jawatan Timbalan Perdana Menteri (TPM), sebaliknya mahu dikembalikan hak Sarawak yang sudah terhakis dalam MA63 dan IGC.

“Sekiranya ditawarkan jawatan TPM kita terimalah. Ambillah…  bukan kita meminta. Tapi mesti dengan kuasa.

“Saya sudah mengesyorkan apa yang dikehendaki adalah hak dan perjuangan Sarawak dalam MA63 dan IGC. Itu adalah hak kita.

“Jadi saya meminta PM baru supaya memenuhi apa yang telah tertulis iaitu mengenai MA63 dan IGC,” katanya ketika berucap pada majlis makan malam Kelab Penyokong Kerajaan GPS di Raia Hotel, di sini malam ini.

Premier Sarawak itu berkata, sebab itu persoalan mengenai status TPM bukan menjadi keutamaan GPS setelah memenangi 23 daripada 31 kerusi parlimen pada Pilihan Raya Umum ke-15 (PRU-15).

“GPS bertanding pada PRU-15, sama ada menang atau kalah kita tidak meminta apa-apa. Sebab itu persoalan mengenai status TPM bukan menjadi keutamaan kami,” katanya.

Menurut Abang Johari, Allahyarham Pehin Sri Adenan Satem pernah berpesan bahawa hanya orang Sarawak sahaja yang dapat mentadbir Sarawak dan pesanan ini perlu diingati.

“Dengan ini kita dapat mentadbir Sarawak. Arwah Tok Nan berpesan hanya orang Sarawak sahaja yang dapat mentadbir Sarawak,” katanya.

Oleh Azreen Keria

See author's posts


10 peserta kaligrafi Cina ke pertandingan peringkat kebangsaan

SIBU: Seni kaligrafi tradisional Cina diperjuangkan menerusi pelbagai program sebagai usaha mempromosikan seni tersebut di kalangan generasi muda.

Dalam usaha mendedahkan seni kaligrafi kepada masyarakat berbilang kaum di negeri ini, satu Pertandingan Kaligrafi Bahasa Cina Sekolah-Sekolah  Conforming Malaysia Peringkat Negeri Sarawak 2023 diadakan membabitkan seramai 71 pelajar dari 10 sekolah menengah.

Berikutan pertandingan tersebut, seramai 10 peserta dengan karya terbaik, terpilih ke pertandingan peringkat kebangsaan.

Pertandingan terbuka kepada dua kategori iaitu kategori menengah rendah dan kategori menengah atas berlangsung di Sekolah Menengah Kebangsaan (SMK) Tung Hua di sini, hari ini.

Berucap pada majlis penutupan, Pengetua SMK Tung Hua Goi Nguok Yew berkata, kaligrafi merupakan salah satu budaya dan seni tradisional Cina, dan ia dapat menggambarkan keindahan seni watak Cina dengan sebaik-baiknya.

“Kita patut bersyukur kerana selepas empat tahun kita akhirnya boleh kembali ke pertandingan fizikal. Kaligrafi ialah salah satu budaya dan seni tradisional Cina, dan ia boleh mencerminkan keindahan seni watak Cina dengan terbaik.

“Pada masa sama, ia juga merupakan aktiviti budaya sihat yang menekankan kepada penanaman diri dan penanaman perangai,” katanya.

“Bagi 10 pelajar yang terpilih ke pertandingan peringkat kebangsaan, saya harap anda semua dapat menyerlah dan mengharumkan nama Sarawak,” tambah Goi.

Kategori menengah rendah dimenangi oleh Esther Jong Ru Yau dan Ada Hu Wen Jing.

Tempat kedua bagi kategori itu disandang oleh Bernice Wong Yeong, Chelsea Lai dan Joan Loh Zhi.

Sementara itu, berkongsi tempat ketiga kategori tersebut ialah Kaw Chiew Yi, Alvin Moh Heng Yi, Chloe Tan Jie Vie, Stephanie Kong Sia Yi dan Carina Wong Shi Han.

Bagi kategori menengah tinggi pula dimenangi oleh Eva Chung Jie bersama Sia Siao Lin.

Tempat kedua ialah Avril Ting, Alex Sia dan Esther Lau.

Tempat ketiga bagi kategori yang sama dimenangi oleh Ung Kee Ping, Wong Xiao Yuan, Celestine Chong, Kellyn Sih dan Ong Jun .

Antara sekolah yang mengambil bahagian ialah SMK Chung Hua (Miri), SMK Kuching High (Kuching), SMK Kai Chung (Bintangor), SMK Tinggi Sarikei, SMK Tong Hua (Bintangor), SMK Chung Cheng (Sibu), SMK Keong Hua (Sibu), SMK Chung Hua (Sibu), SMK Tiong Hin (Sibu) dan SMK Tung Hua (Sibu).

Turut hadir, Pegawai Pendidikan Daerah Sibu Kong Chiong Hui.

Oleh Tarani Lanting

See author's posts


REDEEMS terima RM3.6 juta

KUCHING: Ketua Menteri, Datuk Patinggi Abang Johari Tun Openg menyerahkan cek kepada Pertubuhan Pergerakan Penyelidikan dan Pembangunan Singai Sarawak (REDEEMS) di pejabatnya Wisma Bapa Malaysia, di sini semalam.

Presiden REDEEMS, Datuk Peter Nansian Ngusie ketika ditemui media berkata, penyerahan cek tersebut merupakan penambahan daripada cek yang diterima sebelum ini bagi menyiapkan projek Kampung Budaya Bidayuh di Pusat REDEEMS.

“Hari ini (semalam) kita menerima RM3.6 juta dan dahulu kita menerima RM2 juta, jadi jumlah keseluruhan yang diberi Ketua Menteri sebanyak RM5.6 juta.

“Sebelum itu, kita juga dapat dana daripada Kerajaan Pusat untuk rancangkan projek ini,” katanya.

Jelasnya projek berkenaan telah siap 70 peratus dan akan dibuka secara rasmi pada tahun hadapan.

Dalam pada itu, Peter Nansian merakamkan penghargaan kepada Kerajaan Pusat dan Negeri atas peruntukan yang diberi.

See author's posts


Scheffler menang major pertama

SCOTTIE Scheffler bergambar bersama trofi Masters di sebelah Fred Ridley, Pengerusi Kelab Golf Nasional Augusta, semasa majlis penyampaian Jaket Hijau selepas memenangi Masters di Kelab Golf Nasional Augusta di Augusta, Georgia. • Foto AFP

SCOTTIE Scheffler yang berada di ranking teratas merangkul kejuaraan utama pertamanya semalam dengan memenangi Masters dalam gaya yang mendominasi, bertahan dengan teguh untuk merebut jaket hijau selepas Tiger Woods menyempurnakan kemunculan semula yang menakjubkan daripada kecederaan kaki yang teruk.

Scheffler melakukan pusingan akhir satu bawah par 71 untuk menamatkan 72 lubang dengan 10 bawah 278 dan menewaskan pemenang major empat kali Rory McIlroy dengan tiga pukulan dengan pemain dari Australia, Cameron Smith dan pemain Ireland, Shane Lowry berkongsi tempat ketiga dengan 283 pukulan.

“Ia adalah hari yang panjang, hari yang sukar untuk saya,” kata Scheffler. “Saya hanya cuba menundukkan kepala dan melaksanakan pukulan saya.”

Scheffler, yang hanya memenangi gelaran PGA pertamanya pada Februari, melakukan birdie cip-in yang menakjubkan daripada jarak  87 kaki di par-4 lubang tiga untuk menumpulkan serangan awal oleh Smith, pemenang Players Championship bulan lalu.

“Ia bukan pukulan yang saya harapkan untuk melihat bola masuk tetapi ia meningkatkan semangat saya untuk terus bermain dengan baik,” kata Scheffler.

“Saya tidak dapat menyatakan dengan kata-kata apa yang dimaksudkan untuk mengetahui bahawa saya akan dapat kembali ke sini seumur hidup,” kata Scheffler.

Pemain dari Amerika berusia 25 tahun itu menerima hadiah utama 2.7 juta dolar daripada dompet 15 juta dolar dan menyertai juara Masters 1991, Ian Woosnam sebagai satu-satunya pemain yang memenangi kejohanan utama dalam acara sulung mereka sebagai pemain nombor satu dunia.

Scheffler hanyalah pemain kelima yang memenangi Masters semasa berada di puncak ranking, menyertai warga Wales, Woosnam dan pemain Amerika, Fred Couples, Dustin Johnson dan Woods, yang menguasai perhatian sepanjang minggu.

Penonton memberi tepukan gemuruh kepada Woods di green 18 kerana kembali bermain golf dengan menakjubkan 14 bulan selepas kemalangan kereta yang menyebabkannya terlantar di hospital selama berminggu-minggu dan tidak dapat berjalan selama berbulan-bulan.

“Saya tidak bermain yang terbaik tetapi untuk mendapat sokongan mereka di luar sana, saya tidak fikir ada perkataan yang boleh menggambarkannya,” kata Woods.

Pemenang kejohanan utama 15 kali itu melakukan 78pukulan, pusingan Masters terburuknya, untuk menamatkan 72 lubang di Augusta National berliau dengan catat tertingginya iaitu 301 dan di tempat ke-47 yang paling teruk. – AFP

See author's posts


Gempa 5.0 magnitud di China, 4 MAUT

BEIJING: Gempa bumi berukuran 5.0 magnitud di barat daya China malam tadi telah menyebabkan empat mangsa maut manakala 23 lagi cedera.Menurut Pusat Rangkaian Gempa China, gegaran di Qiaojia di wilayah Yunnan mula dirasai pada 9.47 malam pada kedalaman 8 kilometer.Menurut saksi, gegaran dirasai selama beberapa saat itu turut menyebabkan sekurang-kurangnya sebuah rumah roboh.Data daripada Pusat Kajian Geologi Amerika Syarikat (USGS) bagaimanapun meletakkan gempa bumi itu pada kekuatan 4.5 magnitud dengan kedalaman 10 kilometer.

Perbezaan pada kedudukan dan waktu gempa oleh agensi pengesanan gempa bukan sesuatu yang luar biasa, terutamanya apabila melibatkan keluasan kawasan gegaran yang agak besar.Gempa bumi pada kedudukan cetek sering mengakibatkan lebih banyak kerosakan pada bangunan dan infrastruktur. – AFP

See author's posts


Tiga kampung bakal nikmati bekalan air bersih

DALAT: Penduduk di Kampung Klid, Kampung Sua dan Kampung Narub dekat sini boleh menarik nafas lega kerana bakal menikmati bekalan air bersih dalam masa terdekat ini.

Senario yang membanggakan itu akan menjadi kenyataan berikutan pembinaan Loji Penapisan Air Bersih di kampung yang paling hulu Batang Oya , kini sudah 76.9 peratus siap.

Menurut Menteri Kebajikan,Kesejahteraan Komuniti,Wanita,Keluarga dan Pembangunan Kanak-Kanak, Dato Sri Fatimah Abdullah, apabila projek di bawah program Sistem Alternatif Bekalan Air Sarawak (SAWAS) itu siap kelak, ia juga memberi manfaat kepada warga sekolah SK Klid/Pelajau dan SJK© San San di sana.

“Saya difahamkan projek ini dijadualkan siap lebih awal daripada masa yang ditetapkan. Ini merupakan projek berimpak tinggi dan hasil ‘walkabout’ Ketua Menteri, Datuk Patinggi Abang Johari Tun Openg ke Dalat pada bulan Jun 2018. Terima Kasih Ketua Menteri dan Kerajaan Sarawak,” ujarnya.

Beliau berkata demikian ketika melawat ke Tapak Loji Penapisan Air Bersih (SAWAS) di Kampung Klid Dalat pada Isnin lalu.

Selain itu, ujarnya lagi, penduduk di sana juga bakal menyaksikan kawasan mereka dihubungi melalui darat ke Pekan Dalat apabila Jalan Kelid Klid-Labrasau di Kampung Medong Dalat siap kelak.

Lawatan yang disifatkan sebagai pemantauan projek loji yang bermula Januari 2019 telah diadakan sempena dengan Program Ziarah Kampung Dewan Undangan Negeri(DUN) Dalat.

Turut menyertai Fatimah di dalam lawatan ini ialah Pegawai Daerah Dalat, Kueh Lei Poh, Ketua Kaum Kujang Chalang, Kapitan Sia Wee Siek dan wakil dari Jabatan Bekalan Air Luar Bandar Bahagian Mukah.

Oleh Henry B Siyu

See author's posts


Operasi bersepadu PDRM: 16 ditahan, 453 saman dikeluar

KUALA LUMPUR: Seramai 16 individu ditahan dan 453 saman dikeluarkan atas pelbagai kesalahan jalan raya dalam operasi bersepadu yang dijalankan Polis Diraja Malaysia (PDRM) di Plaza Tol Kajang dekat sini, bermula 11 malam Sabtu lepas hingga 6 pagi semalam.

Ketua Jabatan Siasatan dan Penguatkuasaan Trafik Selangor Supt Azman Shari’at berkata mereka yang ditahan berusia lingkungan 20 hingga 30-an, antaranya kerana terlibat lumba haram, positif dadah dan menggunakan kenderaan curi.

Beliau berkata saman turut dikeluarkan termasuk kerana lesen memandu dan cukai jalan tamat tempoh serta melakukan pengubahsuaian terhadap kenderaan.

Katanya, 247 individu serta 239 kenderaan melibatkan 227 buah motosikal dan 12 buah kereta diperiksa dalam operasi tersebut.

“Polis juga membuat sitaan terhadap 77 buah motosikal dalam operasi ini,” katanya kepada Bernama, semalam.

Operasi itu melibatkan lebih 140 pegawai dan anggota PDRM, Jabatan Pengangkutan Jalan (JPJ) Selangor serta PLUS Malaysia Bhd (PLUS). -Bernama

See author's posts


PM Anwar bentang Belanjawan 2023 Malaysia Madani di Dewan Rakyat

KUALA LUMPUR: Perdana Menteri Datuk Seri Anwar Ibrahim membentangkan Belanjawan 2023 Malaysia MADANI di Dewan Rakyat hari ini.

Anwar yang juga Menteri Kewangan tiba di perkarangan Dewan Rakyat kira-kira 3.53 petang dengan memakai baju Melayu berwarna biru.

Ia merupakan belanjawan pertama dibentangkan di bawah Kerajaan Perpaduan pimpinan Anwar.

Pembentangan belanjawan yang menjanjikan pelbagai pengumuman penting dengan mengambil kira cabaran ekonomi semasa serta kepentingan rakyat daripada semua lapisan masyarakat itu, disiarkan secara langsung menerusi beberapa stesen televisyen, radio tempatan dan media sosial.

Pembentangan Rang Undang-Undang Perbekalan 2023 itu dibuat di depan Yang Dipertua Dewan Rakyat Datuk Johari Abdul, dan akan dibahaskan di peringkat dasar selama enam hari bermula Isnin ini (27 Februari) sebelum sesi jawapan oleh menteri pada 8 dan 9 Mac.

Berdasarkan Takwim Persidangan Dewan Rakyat, Ahli Parlimen kemudian akan membahaskan rang undang-undang itu di peringkat Jawatankuasa selama 10 hari bermula 13 Mac.

Perdana Menteri pada 20 Disember lepas membentangkan peruntukan khas (Bajet Mini) di bawah Akta Kumpulan Wang Disatukan (Perbelanjaan Masuk Akaun) 2022 yang berkuat kuasa 1 Januari lepas bagi tujuan perbelanjaan perkhidmatan membabitkan wang sejumlah RM107,718,676,650.

Sebelum ini, Bajet 2023 yang disediakan kerajaan pimpinan bekas perdana menteri Datuk Seri Ismail Sabri Yaakob tidak sempat dibahas dan diluluskan, selepas Parlimen dibubarkan pada 10 Oktober tahun lepas bagi memberi laluan kepada Pilihan Raya Umum ke-15 (PRU-15). – Bernama

See author's posts


‘Menjamin Sarawak Stabil, Maju dan Makmur’

STRATEGI Pembangunan 2030 Pasca Covid-19 (PCDS 2030) yang dilancarkan Julai 2021 adalah inklusif bagi merintis jalan ke arah menjadikan Sarawak negeri maju dan berpendapatan tinggi menjelang 2030.

Ia juga disertakan aspirasi masyarakat maju yang didorong oleh data dan inovasi untuk menikmati kemakmuran ekonomi, inklusif sosial dan persekitaran mampan.

Itu strategi dipacu Premier Sarawak, Datuk Patinggi Tan Sri Abang Johari Tun Openg dengan harapan Sarawak boleh menggandakan pertumbuhan ekonomi daripada RM136 bilion pada 2019 kepada RM282 bilion pada 2030.

“Untuk mencapai sasaran ini, ekonomi Sarawak perlu berkembang pada kadar enam hingga lapan peratus setahun.

“Sarawak menyasarkan ekonomi yang berkembang pada kadar enam peratus kepada lapan peratus setahun di bawah fasa pertama PCDS yang dilaksanakan di bawah Rancangan Malaysia ke-12 (RMK-12) iaitu dari 2021 hingga 2025,” katanya sewaktu pelancaran PCDS 2030.

Untuk itu juga, kerajaan Sarawak memberikan anggaran RM63 bilion untuk melaksanakan PCDS 2030 di bawah RMK-12, dengan RM30 bilion untuk perbelanjaan pembangunan langsung dan RM33 bilion daripada dana alternatif.

PCDS 2030 MERANGKUMI MASYARAKAT INKLUSIF

Melalui pemodelan kewangan kreatif dan rekayasa semula pendapatan ini, Sarawak akan terus menikmati kedudukan fiskal yang sihat.

Abang Johari berkata selain itu, PCDS 2030 juga merangkumi masyarakat inklusif, bermaksud semua rakyat Sarawak akan mempunyai peluang yang sama untuk terlibat dalam pembangunan keseluruhan negeri dan menikmati pengagihan kekayaan secara adil melalui peluang pekerjaan dan perniagaan.

Di bawah PCDS 2030, terdapat enam sektor ekonomi utama sebagai pemacu pertumbuhan iaitu Pembuatan, Pertanian Komersial, Pelancongan, Perhutanan, Perlombongan dan Perkhidmatan Sosial.

Enam sektor berkenaan akan disokong tujuh pemboleh ubah iaitu Transformasi Digital, Inovasi, Infrastruktur Asas, Pengangkutan, Utiliti, Tenaga Boleh Diperbaharui dan Pendidikan serta Pembangunan Modal Insan.

Pembangunan enam sektor ekonomi yang disokong oleh tujuh pemboleh ubah ini akan meletakkan Sarawak sebagai destinasi pelaburan menarik dan ini akan meningkatkan nilai dan kualiti pelaburan di Sarawak.

See author's posts


“Mudah-mudahan peruntukan ditambah” – Abang Johari

MIRI: Premier Sarawak Datuk Patinggi Tan Sri Abang Johari Tun Openg berharap Kerajaan Persekutuan akan menambah peruntukan untuk Sarawak dalam Bajet 2023 yang akan dibentang semula di Dewan Rakyat pada 24 Februari ini.

“Mudah-mudahan peruntukan ditambah,tetapi apabila elaun pembangunan  Ahli Parlimen (MP) kita dikurangkan kepada RM1.3 juta, tidak boleh mengharapkan banyak ‘lah’.

“Tapi, saya rasa Kerajaan Persekutuan akan meneruskan projek sekarang yang telah diperuntukkan di bawah Rancangan Malaysia Ke-12,” katanya pada sidang media di Terminal Pertukaran Kru Lembaga Pelabuhan Miri selepas melawat tapak projek memperdalam saluran akses delta Batang Baram di sini, semalam.

Beliau berkata demikian ketika ditanya pemberita mengenai harapan Sarawak untuk Bajet 2023 yang akan dibentangkan semula pada 24 Februari ini.

Pada 3 Februari lalu, Perdana Menteri Datuk Seri Anwar Ibrahim yang juga Menteri Kewangan mengesahkan terdapat pengurangan elaun pembangunan Ahli Parlimen daripada RM3.8 juta kepada RM1.3 juta, bertujuan mengawal kewangan negara dan ia akan dilaksanakan secara berperingkat.

Sementara itu, ketika diminta mengulas mengenai pengakuan Perdana Menteri Datuk Seri Anwar Ibrahim bahawa Sarawak, Sabah dan Pulau Pinang terpinggir daripada segi penerimaan peruntukan bajet daripada Kerajaan Persekutuan sebelum ini, Abang Johari berharap Perdana Menteri akan meneruskan impiannya untuk meningkatkan  peruntukan bagi ketiga-tiga  negeri ini.

“Saya tidak tahu kenapa Pulau Pinang dimasukkan juga. Pulau Pinang kata ia lebih maju daripada Sabah dan Sarawak,” katanya.

Turut hadir, Timbalan Premier Sarawak Datuk Amar Douglas Uggah Embas dan Datuk Amar Awang Tengah Ali Hasan.

Oleh Liong Chai Ling

See author's posts


Lelaki warga emas melecur rumah terbakar

KUCHING: Seorang lelaki warga emas melecur apabila rumah yang didiami musnah terbakar di No 608, Jalan Penrissen, Batu 4 1/2 malam tadi.

Jurucakap Pusat Gerakan Operasi Bomba Sarawak berkata, pihaknya menerima panggilan kecemasan sekitar 9.38 malam.

Komander Operasi memaklumkan kebakaran melibatkan sebuah bilik tidur di rumah terbabit yang dianggarkan musnah 50 peratus.

Katanya, mangsa berusia 60 tahun yang melecur di bahagian tapak kaki dihantar ke hospital untuk rawatan lanjut.

Dalam pada itu, punca serta anggaran kerugian masih disiasat.

See author's posts


Video tular bantu lonjakkan jualan krim jerawat

KUALA LUMPUR: Video-video yang tular di aplikasi TikTok telah membantumeningkatkan kembali permintaan terhadap produk krim kulit yang berusia puluhan tahun, disifatkan sebagai ejen penghapus jerawat terbaik di Malaysia, tatkala situasi perniagaan yang tertekan ketika era pandemik ketika ini.

Nisolab, yang memiliki hak pelesenan produk Nixoderm di Malaysia dan Singapura menyedari jualan krim jerawat itu meningkat sebanyak 30 hingga 40 peratus di platform peruncit pada Disember.

Pertumbuhan jualan di gedung dalam taliannya di platform membeli belah Shopee juga meningkat berganda.

Pengarah Urusan Prima Group, yang memiliki Nisolab,Tan Sri M. Ariffin Yusuf,memberi tahu Bernama peningkatan jualan itu telah mengejutkan syarikat tersebut.

“Pada mulanya kami tidak mengetahui mengapa jualan melonjak secara tiba-tiba, tahu-tahu sajalah..ekonomi tidak begitu baik (pada masa ini).

Untuk beberapa waktu, jualan kurang memberangsangkan.Tetapi secara tiba-tiba, jualan meningkat – sesuatu yang tidak normal. Jadi saya mula bertanya kepada pengedar saya, ‘bolehkan anda tolong tengokkan? keranabiasanya orang daripada zaman saya tidak melihat TikTok dan sebagainya,”katanya.

Ariffin berkata, apabila kakitangannya mendapat tahu mengenai video yang tular di aplikasi video sosial TikTok itu, beliau kagum bagaimana mudahnya ia mempengaruhi jualan syarikat.

Menurutnya, syarikat itu tidak tahu siapakah pemilik akaun TikTok berkenaan,tetapi ingin menjejaki mereka agar Nisolab boleh memberi sedikit ganjaran barangan percuma kepada mereka.

Trend itu bermula dengan satu video yang dihasilkan oleh Amir Aqram Azizi di akaun TikTok miliknya @thedancedoc pada 16 Disember tahun lepas, menjelaskan bagaimana untuk menggunakan krim Nixoderm untuk menghapuskan jerawat.

Video tersebut mendapat lebih 208,100 tontonan dengan hampir 14,000 butang suka.Video-video lain menyusul kemudiannya,mendapat lebih setengah juta tontonan dan hampir 48,000 butang suka, mendokumentasikan bagaimana cara-cara mendapatkan wajah tanpa cela.

“Disebabkan semalam dok viral benda ni aku ponpla watson (disebabkan benda ini tular semalam, akupun pergi la ke Watson),” kata pengguna dengan akaun @Firdaus, dengan video menunjukkan beliau menuju ke farmasi untuk membeli krim tersebut.

Kakitangan jualan di farmasi mengesahkan mereka menyedari peningkatan jualan krim itu sejak Disember.

Nazelynakmar Kamaruddin,ibu kepada dua orang anak dan penonton tegar TikTok berkata, beliau sudah lama mengetahui tentang krim tersebut tetapi tidak pernah mencubanya sebelum ini.

“Baru sekarang saya mencubanya selepas menonton video di TikTok,” katanya.

Dalam hal ini, Nixoderm telah secara tidak sengaja mencapai matlamat utama pemasaran media sosial,mempunyai produk menjadi tular.

Dr Suhaimee Saahar,yang mengajar pamasaran digital dan media sosial di Universiti Teknologi MARA berkata, banyak syarikat berusaha untuk menularkan produk di media sosial tetapi hanya segelintir yang berjaya.

“Ia adalah impian yang menjadi kenyataan bagi mana-mana syarikat apabila pengguna dan pengikut menghasilkan kandungan secara percuma dan orang lain turut mengikutnya,”katanya.

Menurutnya, lebih banyak syarikat sepatutnya memasukkan aplikasi TikTok ke dalam kempen pemasaran digital mereka selain yang biasa seperti Facebook,Instagram dan Twitter, dengan menyatakan, “Jika anda mahu menarik perhatian generasi lebih muda, TikTok perlu menjadi sebahagian daripada strategi pemasaran anda.”- Bernama

See author's posts


Tetap bersama Harimau Malaya

PEMAIN bola sepak naturalisasi pertama Malaysia, Mohamadou Sumareh yang baru berhijjrah ke pasukan Liga Satu Thailand, Police Tero FC berkata beliau akan terus mewakili Malaysia.

Pemain sayap berusia 26 tahun itu yang menyelesaikan perpindahannya ke Police Tero FC pada 7 Sept lepas, berkata beliau akan bermain untuk pasukan Malaysia apabila khidmatnya diperlukan jurulatih.

“Apabila kami ada tugas untuk skuad negara, saya perlu pulang dan mewakili Malaysia,” katanya.

Ditanya sama ada beliau akan kembali ke dalam Liga Bola Sepak Malaysia pada masa akan datang, Sumareh berkata:”kemungkinan besar.”

“Saya tidak pasti pasukan mana … saya tidak mahu tumpukan perkara itu sekarang. Saya di sini (Police Tero) , saya mahu menyerlah di sini.

“Saya tidak tahu bagaimanakah masa depan saya … bila tiba masanya , saya akan nampak di mana kesudahan saya pada masa akan datang,” katanya.

Sumareh menyertai rakan sepasukan dalam skuad Malaysia, Dominic Tan yang menandatangani kontrak dua tahun bersama Police Tero FC, Julai tahun lepas.

Sumareh juga berterima kasih kepada peminatnya yang menyokong beliau bermain di liga luar negara.

“Saya gembira mereka mahu melihat saya beraksi di sini.  Peminat Malaysia sangat menyokong pemain-pemain yang berhijrah ke luar negara,” katanya.

Dalam pada itu, Sumareh berikrar untuk memberikan aksi terbaiknya untuk membantu kelab itu mencipta kejayaan.

Pemain berusia 26 tahun itu memulakan latihan pertama bersama kelab berkenaan di Stadium Police Tero di Lak Si, pada Rabu selepas tamat menjalani kuarantin wajib 14 hari di lokasi alternatif kuarantin (ASQ) di Bangkok.

Sumareh yang telah mengesahkan kontrak bersama Police Tero FC pada 7 September lepas tiba di Bangkok pada 29 Sept selepas diberikan visa untuk terbang ke Thailand.

Pemain sayap itu menyertai seorang lagi pemain negara Dominic Tan yang mengikat kontrak dua tahun bersama Police Tero FC pada Julai tahun lepas.

“Saya bertemu dengan orang dikenali. Saya tidak berasa asing di sini. Dominic memperkenalkan saya kepada semua pemain. Dia membantu saya dan memudahkan saya bergaul dengan rakan sepasukan.

“Saya mungkin tidak berada di sini sehingga tamat musim namun selagi saya di sini, saya akan memberikan yang terbaik untuk menang dalam perlawanan. Saya tidak akan mengecewakan mereka…Saya berharap dapat beraksi dalam perlawanan. Saya mahu tinggalkan tanda diri saya di sini.

“Sama ada saya yang menjaringkan gol atau membantu, yang penting pasukan mengutip tiga mata,” katanya.-Bernama

See author's posts


LAPAN MAUT, 18 cedera •Bom meletup di luar penjara di Myanmar

YANGON: Sekurang-kurangnya dua bom meletup di luar penjara di hab komersial Myanmar Yangon semalam, mengorbankan lapan orang dan 18 lagi dipercayai cedera.

Negara di Asia Tenggara itu bergolak sejak rampasan kuasa tentera yang menggulingkan kerajaan awam Aung San Suu Kyi, dengan sebahagian besar negara itu dilanda pertempuran.

Bom itu mengenai orang ramai yang beratur untuk menghantar bungkusan untuk banduan di Penjara Insein, kata pihak berkuasa junta dalam satu kenyataan, tanpa menyatakan jumlah letupan.

Laporan itu menyalahkan ‘pengganas’ dan berkata yang maut termasuk tiga kakitangan penjara dan seorang kanak-kanak perempuan berusia 10 tahun.

Junta menambah pasukan keselamatan telah meredakan satu lagi ‘lombong buatan sendiri’ yang ditemui berhampiran.

Seorang saksi yang beratur di kaunter memberitahu AFP letupan pertama berlaku sekitar 9:30 pagi waktu tempatan di Yangon.

“Kemudian dua lagi letupan didengari dengan serentak. Selepas itu kami mendengar tembakan juga,” kata saksi itu, yang enggan dikenali.

“Saya nampak beberapa orang berdarah. Gelas di sekeliling kaunter semuanya pecah.”

Menurut saksi lain, pasukan keselamatan mengunci kawasan sekitar penjara era kolonial yang luas itu selepas letupan.

Gambar dalam media tempatan yang dikatakan menangkap kejadian itu menunjukkan apa yang kelihatan seperti tompokan darah di lantai sekitar kaunter, dan tingkap pecah di belakang.

Bagaimanapun jurucakap Junta memberitahu tiada siapa yang menuntut bertanggungjawab setakat ini.

Banduan di penjara Myanmar sering bergantung kepada rakan atau ahli keluarga untuk bekalan makanan dan ubat.

Kumpulan hak asasi manusia berkata beratus-ratus tahanan politik ditahan di Insein, termasuk bekas duta Britain ke Myanmar Vicky Bowman dan wartawan Jepun Toru Kubota. – AFP

See author's posts


Aura ‘Arena Ogie’

FAIZAL BUJANG

SADONG Jaya mampu menjadi daerah tumpuan dalam melahir jaguh pemain futsal
berbakat pada masa akan datang.

Ia mengambil kira kredit dimiliki daerah yang terkenal dengan hasil lautnya
menerusi gelanggang futsal yang dikenali sebagai ‘Arena Ogie’.

Demikian dinyatakan Ahli Dewan Undangan Negeri (ADUN) N.24 Sadong Jaya, Ir
Aidel Lariwoo.

Menurut Ir Aidel, adanya gelanggang futsal berkenaan bukan sahaja dapat
menjadi medan buat generasi muda yang meminati sukan futsal mengetengah bakat
mereka.

Bahkan tegas beliau, pada masa sama mampu menyumbang kepada pembangunan
sukan futsal terutama dikawasan Sadong Jaya.

Sejajar dengan perubahan dunia sukan masa kini yang menuntut masyarakat
sentiasa aktif dengan aktiviti sukan perlu pendekatan diperingkat akar umbi.

“Saya percaya tersedianya gelanggang futsal ini, kita akan dapat
melihat ada anak jati kelahiran daerah ini (Sadong Jaya) yang bukan sahaja akan
mewakili skuad negeri bahkan bermain untuk skuad kebangsaan,” jelas
beliau.

Tegas Ir Aidel, inilah bukti kerajaan yang sentiasa mengutamakan kehendak
rakyat dengan menyediakan kemudahan seperti ini.

Tambah Ir Aidel lagi, diharap tersedianya kemudahan seperti ini bukan
sahaja dapat memberi kesinambungan kepada masyarakat terutamanya generasi muda
khususnya di kawasan Sadong Jaya dalam mengetengah bakat serta kebolehan mereka
bermain futsal.

Sejajar dengan majlis perasmiannya yang turut berlangsung Kejohanan Futsal
Bawah 12 Tahun Sadong Jaya 2019.

Lapan pasukan berentap memburu kejuaraan. Pasukan terbabit ialah Sekolah
Kebangsaan (SK) Pendam, SK Iboi Pelandok, SK Jaie, SK Jemukan, SK Haji Kelali
Semera, DUN N.25 Simunjan, Lariwoo U12 serta Persatuan Futsal Australia (AFA).

Tamat saingan menyaksikan kehebatan pasukan Lariwoo U12 muncul juara. Skuad
pilihan itu mencatat kemenangan besar (7-1) keatas SK Iboi Pelandok selaku naib
juara pada aksi final.

Sambil dua pasukan iaitu AFA  dan SK
Pendam yang tewas diperingkat separuh akhir menduduki tempat ketiga bersama.

Sementara itu, penjaga gol pasukan AFA – Alexander Benson dipilih sebagai
penerima anugerah penjaga gol terbaik.

Manakala, Iqmal Rafi Iskandar dan Hazik Fahmizan Abdul Kadir dari pasukan
Lariwoo U12 masing-masing dipilih sebagai penerima anugerah pemain terbaik dan
penjaring terbanyak.

See author's posts


Banjir: Donggongon terjejas teruk

KOTA KINABALU:  Hujan lebat sejak Sabtu lepas menyebabkan hampir keseluruhan pekan Donggongon, Penampang dekat sini dinaiki air, sekali gus menjejaskan semua aktiviti di kawasan berkenaan.

Tinjauan Bernama mendapati hanya beberapa jalan di kawasan itu boleh dilalui, khususnya kenderaan pacuan empat roda, dan kebanyakan kenderaan yang berhasrat melalui pekan berkenaan terpaksa hasrat itu dan berpatah balik.

Antara jalan yang turut tenggelam dan tidak boleh dilalui kenderaan ringan ialah Jalan Kiranau Inobong, Jalan Kolopis, Jalan Datuk Panglima Banting, Jalan Kibabaig dan Jalan Kivatu Kasigui.

Seorang peniaga restoran, Ewon Mojilis, 40, berkata sejak awal pagi tadi restorannya yang berada di pekan Donggongon telah dinaiki air sehingga paras dua meter.

“Saya sudah menjangkakan air akan naik kerana hujan lebat sejak semalam dan hanya berhenti kira-kira pukul 7.00 pagi tadi. Setiap kali hujan lebat kawasan ini sentiasa dinaiki air,” katanya yang sudah berniaga di kawasan itu sejak empat tahun lepas.

Ewon berkata keadaanya seperti sudah jatuh ditimpa tangga, apabila rumahnya di Kampung Limbanak juga telah dinaiki air sehingga ke paras bahu.

“Saya baru berpindah ke kampung berkenaan dua tahun lepas dan ini kali pertama rumah ini dinaiki air… banyak peralatan yang rosak termasuk peti ais, dan banyak peralatan elektrik yang lain. Namun segala dokumen penting sempat diselamatkan,” katanya.

Beliau berkata barang keperluan yang mudah dihanyutkan telah disimpan di tempat tinggi sejak semalam dan hanya kerusi dan meja dibiarkan diletakkan di luar restorannya.

“Tiada kerugian harta benda, namun seperti sebelum ini kami akan mengambil masa sehingga dua hari untuk membersihkan kedai dan kawasan di sekelilingnya sebelum beroperasi semula. Oleh itu saya berharap cuaca hari ini baik agar keadaan di sini pulih dengan cepat,” katanya.

Sementara itu, seorang lagi penduduk kampung, Surianto Suband, 34, yang tinggal berhampiran pekan berkenaan berkata beliau terpaksa mengambil cuti hari ini ekoran rumahnya dinaiki air sehingga tiga meter.

“Banyak barang-barang yang berada di tingkat bawah rumah musnah seperti tilam, dan peralatan lain untuk kerja-kerja kontraktor. Namun barangan penting yang lain sempat dipindahkan ke tinggkat atas rumah,” katanya yang kini berpindah ke rumah sepupunya, sehingga banjir pulih.

Beliau berkata ia adalah kali kelima rumahnya dinaiki air sejak beberapa tahun lepas.

“Setiap kali hujan lebat kami tidak boleh berbuat apa-apa kerana ini satu-satunya rumah yang saya dan keluarga tinggal dan kami terpaksa pasrah dengan keadaan ini. Apa yang kita harapkan agar banjir ini cepat pulih,” katanya.

Seorang lagi penduduk, Salmah Omar, 56, yang turut menetap di sekitar pekan berkenaan berkata, sejak semalam beliau dan lima anaknya telah memindahkan kesemua barang di tingkat atas rumah.

“Tingkat bawah rumah kami telah dinaiki air, namun tidak apa-apa kerosakan sebab semua barangan sudah dialihkan ke tingkat atas. Kami juga buat keputuasn tidak pindah ke Pusat Pemindahan Sementara (PPS) kerana jauh dan kami akan tetap tinggal di sini sehingga keadaan pulih,” tambahnya. — Bernama

See author's posts


APM hantar petugas perubatan ke rumah panjang

VALENTINE NGUMBANG

LINGGA: Penyertaan Angkatan Pertahanan Awam Malaysia
(APM) Daerah Sri Aman dalam menyertai operasi mencari dan menyelamat (SAR)
seorang mangsa serangan buaya di sini semalam nyata tidak halang mereka untuk
melakukan lain-lain penugasan.

Ia terbukti apabila agensi tersebut bertindak mengurus
penghantaran sekumpulan petugas perubatan ke Rumah Panjang Tuai Bruen, Banting
di sini menerusi pengangkutan sungai awal pagi semalam.

“Pihak kami telah mengarah dua petugas untuk
menghantar seorang doktor, tiga Inspektor Kesihatan dan empat Pembantu
Kesihatan dengan menggunakan bot aluminium ke rumah panjang berkenaan.

“Kami dimaklumkan bahawa kehadiran mereka di sana
adalah untuk mengesan ‘clone contact’ Covid-19 berhubung kes kematian seorang
wanita warga emas berusia 72 tahun dari kawasan itu pada Rabu lepas,” kata
pegawainya Kapten (PA) Siti Huzaimah Ibrahim.

Kata beliau, penghantaran petugas perubatan berkenaan
telah bermula pada jam 5.30 pagi menerusi laluan jalan darat dari Bandar
Simanggang sebelum kesemua mereka tiba di Jeti Pekan Lingga pada 6.45 pagi.

Dari jeti tersebut, dua petugas APM iaitu Joseph Badar
dan Fredrick Enjing katanya, telah memulakan kerja menghantar kumpulan petugas
perubatan itu dengan menggunakan bot sehingga tiba di lokasi rumah panjang
berkenaan pada jam 8.25 pagi.

“Secara keseluruhan kerja penghantaran kumpulan
petugas perubatan berkenan telah berjalan dengan lancar walaupun cuaca di
kawasan daerah ini tidak begitu mengizinkan sehingga tengah hari,”
katanya.

Siti turut menambah bahawa APM Sri Aman amat berpuas hati
kerana dapat melaksanakan tugas berkenaan walaupun mereka sedang memberi fokus
dalam operasi SAR terhadap mangsa serangan buaya di Sungai Batang Lupar di
sini,” katanya.

See author's posts


Singapura lapor 261 kes baharu

SINGAPURA: Singapura dalam pengesahan awal hari ini berkata terdapat 261 kes baharu jangkitan Covid-19, menjadikan jumlah keseluruhan 37,183.

Menurut Kementerian Kesihatan (MOH) republik itu, data pada tengah hari menunjukkan sebahagian besar kes itu masih melibatkan pemegang permit kerja yang tinggal di asrama pekerja asing.

“Berdasarkan siasatan kami setakat ini, terdapat 11 kes dalam komuniti, iaitu enam adalah rakyat Singapura atau Penduduk Tetap dan lima adalah pemegang pas kerja,” menurut kementerian itu dalam kenyataan di sini.

Daripada 11 kes itu, MOH berkata enam dikaitkan dengan kes yang disahkan sebelum ini dan satu mempunyai kaitan dengan kluster asrama manakala penyelidikan epidemik masih berterusan untuk empat lagi.

“Bilangan kes yang lebih rendah hari ini sebahagiannya disebabkan ujian swab yang dijalankan berkurangan,” menurut MOH dan menambah ia masih menyelesaikan butiran kes tersebut dan kemas kini lebih lanjut akan dimaklumkan hari ini.

Data lengkap yang dikeluarkan lewat Khamis, Singapura mengklasifikasikan 1,711 sebagai kes komuniti, 580 kes yang diimport dan 34,631 kes pekerja asing yang tinggal di asrama.

Sejumlah 23,904 pesakit atau 65 peratus daripada jumlah keseluruhan 36,922 semalam, telah sembuh.

Menurut MOH sebanyak 12,691 pesakit yang mempunyai gejala ringan atau secara klinikal dilihat dalam keadaan baik tetapi masih diuji positif bagi Covid-19, telah diasingkan dan dirawat di fasiliti masyarakat.

Sehingga tengah hari semalam, 303 kes yang disahkan masih berada di hospital dengan lima menerima rawatan intensif dan setakat ini 24 meninggal dunia akibat komplikasi Covid-19 di republik itu.

Empat kluster baharu dikenal pasti pada Khamis, satu di tempat kerja di Kampong Bugis manakala tiga di asrama pekerja iaitu, 212, Tagore Lane; 63, Tuas South Avenue 1; dan 109, Ubi Avenue 4.- Bernama

See author's posts


BURU KEMENANGAN KEDUA

SARAWAK United FC berhasrat memburu kemenangan kedua dalam saingan Kumpulan B TM Piala Malaysia 2021 menentang Sri Pahang FC di Stadium UITM Shah Alam, malam nanti.

Ketua Jurulatihnya, E. Elavarasan yang berpandangan bahawa skuad bimbingannya itu mampu meraih keputusan positif sekiranya skuad Kenyalang Emas mengekalkan prestasi cemerlang yang dipamerkan ketika menentang Penang FC, Ahad lalu.

Namun, beliau mahu anak buahnya melupakan kejayaan mengejut membenam Harimau Kumbang pada perlawanan pembukaan dan mahu memberi tumpuan penuh ke arah pertemuan menentang kelab dari Pahang tersebut.

Kemenangan yang diraih menentang Penang FC 3-1 baru-baru ini katanya mampu menyuntik semangat pemain untuk berdepan perlawanan kedua menentang Sri Pahang FC, namun, itu tidak bermakna mereka perlu leka dan selesa.

“Kalau nak kata puas hati, kadang-kadang apabila bermain bagus, kita boleh kalah dan kadang-kadang apabila bermain tidak bagus, kita menang, jadi yang penting adalah keputusan ini bagi meraih tiga mata.

“Jadi, kalau nak tanya pasal puas hati ke tidak, saya tidak boleh cakap lagi sebab masih ada lima perlawanan selepas ini, banyak benda lagi kita tidak tahu apa akan jadi, apatah lagi apabila berlawan dengan pasukan daripada divisyen yang lebih tinggi dari kita.

“Perjalanan masih jauh, kita kena tengok pasukan mampu konsisten atau tidak. Hanya kemenangan sahaja yang mampu membawa sesebuah pasukan itu melangkah lebih tinggi,” jelasnya.

Bekas jurulatih Melaka United FC ini tetap berbangga dengan usaha barisan pemain bagi memastikan permulaan yang cukup positif untuk mereka meraih tiga mata pertama sebelum ini, dan bersedia dengan motivasi baharu bagi berdepan Sri Pahang FC malam ini.

Dalam pada itu, kem Sarawak United kembali ceria apabila kembalinya dua tonggak utama mereka iaitu Mohd Badrul Affendy Mohd Fadzli dan Mohammad Amer Saidin yang terlepas aksi ketika menentang Johor Darul Ta’zim II (JDT II) dalam saingan Liga Premier dan aksi pembuka tirai menentang Penang FC, Ahah lalu kerana digantung dua perlawanan oleh Jawatankuasa Tatatertib Persatuan Bola sepak Malaysia (FAM), baru-baru ini.

Namun, penjaga gol utama mereka, Sharbinee Alawee yang digantung lima perlawanan, masih ada lagi baki tiga aksi untuk kembali ke kem Sarawak United.

Elavarasan berharap dengan kehadiran semula dua tonggak dibarisan pertahanan dan tengah itu mampu menguatkan lagi perancangan beliau dalam lima baki aksi TM Piala Malaysia musim ini.

Diundi dalam Kumpulan A, Sarawak United bakal menghadapi Sri Pahang FC pada perlawanan kedua malam ini dan Kuala Lumpur City FC pada 30 Oktober nanti.

Oleh ADI SAFARMAN

See author's posts


Siew Heng berkarya dengan kek jeli 3D

Melihat kek jeli yang dihasilkan oleh Boon Siew Heng, 37, pasti terdetik di hati untuk mengatakan ‘cantiknya’ atau ‘sayang untuk memakannya’.

Memang benar, dek terlalu indah dan kreatifnya hasil kerja itu, ia bukan lagi seperti makanan tetapi hasil seni untuk diabadikan.

Hasil kerjanya cukup teliti dan halus sehingga corak yang dihasilkan, sama ada bunga-bungaan atau binatang, seperti kelihatan segar dan hidup, tersusun indah di dalam kek yang diperbuat daripada jeli.

Dengan hanya berbekalkan bahan-bahan asas seperti jeli rumpai laut, gula, santan, perisa dan pewarna semula jadi, Siew Heng boleh mencorakkannya menjadi apa sahaja yang dimahukan.

Menceritakan bagaimana awalnya dia berminat membuat kek jeli 3D ini, Siew Heng berkata semuanya bermula pada tahun 2017 selepas dia belajar teknik pembuatan jeli ini daripada seorang guru di Kuala Lumpur.

“Mula-mula memang sukar untuk saya menghasilkannya tetapi dengan latihan yang bertubi-tubi, saya mula mahir,” katanya.

Empat bulan lamanya dia mengasah kemahiran ini sebelum berjaya menghasilkan satu kek jeli pertama yang sempurna untuk majlis perkahwinan adik lelakinya.

Bermula daripada percubaan itu, dia mula yakin dapat menghasilkan kek jeli dengan pelbagai corak menarik. Ibu dua anak ini kemudian mempelbagaikan corak rekaannya, dari hanya corak mudah kepada yang lebih rumit.

Pemegang ijazah Sarjana Perdagangan dari University Of Sydney yang berasal dari Petaling Jaya ini berkata, seni ini perlukan kesabaran dan latihan yang banyak kerana setiap satu motif dihasilkan secara teliti bagi menghasilkan corak yang kelihatan asli.

“Untuk mahir, seseorang perlu terus berlatih. Memang tidak mudah tetapi saya percaya sesiapa pun boleh menghasilkannya asalkan ada minat dan sabar,” kata ibu kepada dua anak yang kini menetap di Australia.

Yakin dengan potensi bakatnya serta sambutan menggalakkan daripada orang ramai, suri rumah ini kemudian menubuhkan Jelly Alchemy yang menerima tempahan pelanggan untuk kek jeli 3D bagi majlis atau acara penting dalam hidup mereka.

Jika dilihat daripada hasil kerjanya, ternyata Siew Heng lebih menggemari motif bunga-bungaan. Bagaimana pun dia sentiasa mempelbagaikan corak untuk menampilkan kelainan kepada ciptaannya.

“Corak susunan bunga paling saya minati kerana saya memang sukakan bunga-bungaan, lagipun ia sentiasa cantik,” katanya sambil menambah, corak paling sukar adalah binatang, terutama untuk membuat bulu-bulunya.

Kata Siew Heng, tempoh masa penyiapan satu-satu kek jeli biasanya bergantung kepada corak yang ingin dihasilkan. Bukan kerja mudah untuk menyuntik setiap corak ke dalam jeli satu persatu secara terbalik dan bukan mudah juga kalau seseorang tiada kreativiti untuk menghasilkan satu-satu rekaan.

“Paling lama saya pernah buat kek jeli yang mengambil masa lima dan enam jam,” tambahnya yang kini aktif menawarkan kelas secara atas talian dengan kerjasama Group Masak Apa Tak Jadi.

Untuk rancangan masa hadapannya, Siew Heng yang pernah bekerja di bidang pemasaran ini berhasrat memperluaskan lagi seni jeli 3D ini, terutama selepas melihat sambutan luar biasa masyarakat seluruh dunia terhadap hasil kerjanya.

“Saya harap dapat mengembara ke seluruh dunia untuk menawarkan kelas bimbingan antarabangsa untuk mereka yang berminat mendalami seni ini,” ujarnya dalam satu temu bual secara atas talian bersama Utusan Sarawak.

Oleh Haini Darani

See author's posts


Niaga hadapan MSM dijangkadalam dagangan menaik

KUALA LUMPUR: Kontrak niaga hadapan minyak sawit mentah (MSM) di Bursa Malaysia Derivatives dijangka diniagakan dalam aliran menaik minggu ini berikutan permintaan yang lebih kukuh dari India dan China.

Menurut Peniaga Minyak Sawit David Ng, pasaran pada minggu tersebut berkemungkinan menyaksikan India dan China meningkatkan tempahan mereka disebabkan permintaan bermusim.

“Kami melihat India dan China menambah permintaan terhadap sawit. Bagi China, ia lebih kepada permintaan bermusim memandangkan musim sejuk akan datang dan mereka mungkin akan menyimpan stok sebelum kedatangan musim sejuk,” katanya kepada Bernama.

Baru-baru ini dilaporkan bahawa, kerajaan China telah memberitahu rakyatnya bagi membuat simpanan barangan keperluan harian sekiranya berlaku ‘kecemasan’ dan menggesa pihak berkuasa tempatan untuk memastikan bekalan makanan mencukupi dalam menghadapi musim sejuk kali ini.

Selain itu, menurut data Intertek Testing Services, eksport produk minyak sawit Malaysia bagi 1 hingga 5 November meningkat 11.60 peratus kepada 262,530 tan metrik daripada 235,250 tan metrik yang dihantar semasa 1 hingga 5 Oktober.

Oleh itu, pergerakan harga pada minggu hadapan dijangka berlegar antara RM4,700 hingga RM5,100, katanya lagi.

Sementara itu, Peniaga Kanan Interband Group of Companies, Jim Teh berkata, pasaran dijangka menjadi lebih rendah pada minggu akan datang susulan penutupan akaun akhir tahun, musim cuti serta sindiket akan mula menurunkan bidaan dan perlahan-lahan membeli, ini akan menyaksikan jumlah dagangan mengecil.

“Banyak firma penyelidikan dan laporan telah mengunjurkan harga minyak sawit akan berada pada paras RM2,800-3,000 setan metrik pada tahun depan.

“Sejak Merdeka, kita tidak pernah menyaksikan harga pada tahap ini dan ia akan menjejaskan industri pertanian,” katanya.

Justeru, beliau menjangkakan harga akan diniagakan antara RM4,500 hingga RM4,000 pada minggu berkenaan.

Dari Jumaat ke Jumaat, November 2021 susut RM83 kepada RM5,319 satu tan, Disember 2021 turun RM119 kepada RM5,108 satu tan.

Januari 2022 jatuh RM146 kepada RM4,880 satu tan, Februari 2022 merosot RM170 kepada RM4,711 satu tan, Mac 2022 berkurangan sebanyak RM198 kepada RM4,557 satu tan, dan April 2022 hilang RM215 kepada RM4,417 satu tan.

Jumlah dagangan mingguan merosot kepada 250,219 lot berbanding 279,164 lot yang dicatatkan pada minggu sebelumnya, manakala kepentingan terbuka menurun kepada 243,221 kontrak daripada 245,276 kontrak.

Harga MSM fizikal bagi November Selatan adalah RM50 lebih rendah pada RM5,400 satu tan.

– Bernama

See author's posts


Abang Johari rasmi Pustaka Sibu, 21 Oktober ini

SIBU: Ketua Menteri Datuk Patinggi Abang Johari Tun Openg dijadual akan merasmikan Majlis Perasmian Pustaka Negeri Sarawak, Sibu pada pada 21 Oktober ini.

Menerusi kenyataan media Pustaka Negeri Sarawak, Sibu semalam, Pustaka Sibu merupakan cawangan terbaharu di Wilayah Tengah.

Pustaka Sibu mula beroperasi pada 15 September lalu setelah pengumuman pembukaannya dilakukan oleh Pengerusi Lembaga Pengurusan Pustaka Negeri Sarawak, Tan Sri Datuk Amar Dr. Hamid Bugo pada 14 September lalu.

Pustaka Sibu merupakan pemangkin dalam membantu kerajaan mengurangkan jurang digital dan perbezaan antara golongan kaya maklumat dan ilmu dengan golongan yang kurang bernasib baik.

Atas persetujuan Kerajaan Sarawak, Pustaka telah diamanahkan untuk membina Pustaka Sibu sebagai portal untuk wilayah tengah yang meliputi bahagian di Sibu, Mukah, Kapit dan Sarikei.

Pustaka Sibu dijangka mampu berfungsi sebagai portal perkhidmatan maklumat digital untuk wilayah tengah Sarawak.

Oleh itu, pihak Pustaka Sibu merakamkan setinggi-tinggi penghargaan dan ucapan terima kasih kepada pihak kerajaan Negeri yang telah memberi kepercayaan dan sokongan padu kepada Pustaka Negeri Sarawak.

Sejak Pustaka Sibu bermula operasi, pelbagai aktiviti telah dijalankan untuk orang awam dan masyarakat Sibu juga telah mula menggunakan perkhidmatan yang telah disediakan.

Antara aktiviti yang giat dijalankan sehingga kini adalah kempen pendaftaran keahlian secara percuma di Pustaka.

Oleh yang demikian, adalah diharapkan agar masyarakat di Bandaraya Sibu akan mengambil kesempatan ini untuk berkunjung ke Pustaka Sibu dan menikmati pelbagai kemudahan serta bahan rujukan yang telah disediakan untuk semua.

Untuk maklumat lanjut, sila hubungi Afiza Ibrahim di talian 019-880 6966 atau Sofea Sharif di talian 019-4675868.

Oleh Nurzilla Mohamad

See author's posts